text:
La fin dal mont e jere nunziade pe matine daspò. A siet.
- Siet e cuatri minûts- al precisà Fredo, biel che a jerin ducj sentâts di fûr, su la stradele a cjapâ il fresc. Che il cjalt, chest an, al è rivât adore e je apene passade la Sense!
Fredo al saveve simpri dut, Fredo. Par vie che Gjudite, la sô femine, e jere massarie li dal plevan e il plevan al veve television in cjase, lui, e alore...
- Eh! Fin dal mont! A contin tantis!
- No sta crodi dut ce che a ti contin!
- Fufignis! Fufignis di chês di cumò!
Milio, Checo, Rico, barbe Agnul...no i crodevin.
E lis feminis no savevin ce pensâ, ce dî, lor a levin daûr di ce che a disevin i oms.
E i fruts? Chei a zuiavin, a fasevin un davoi di cjadaldiaul. A brene vierte su la stradele e fin su la place, la sere e jere lungje e clipe e tantis robis ancjemò di dîsi, di provâ, di mostrâ.
- Planc, fruts, atents di no colâ - par scrupul di cussience, di vêiu visâts.
I fruts ur corevin daûr a lis frutis cun chê di fâlis imbesteâ. Ma, si sa ce maniere che al va il mont, magari e leve a finîle che a jerin lis frutis a imbesteâ i masclis.
Aulo, chê storie de fin dal mont, i veve jentrade di une orele e lade fûr di chê altre, biel che al pontave une frute, cuasi simpri chê, cuasi simpri Lice. Fin dal mont? Alis 7 e cuatri minûts? Ma il pai al mi clame a siet e miege! Par lâ a puartâ il lat. Il pai.
A cjase, a cene, un par di oris prime, i veve dit, lui, Aulo, al pai:
- Al à vinçût Baldini. Vuê al à vint Baldini.
Il pai al jere daûr a mastiâ une fete di salamp cu la polente frede.
- Ah. E Coppi?
- Coppi al è muart, pai.
- Ah, sì. E je vere.
Po, biel che al si jemplave il cuartin di merlot:
- Ma... ma no jerial finît il zîr d’Italie? No isal finît, benzà?
- Cui tapons, no!
- Ah. I tapons. Sul savalon.
Sul savalon. Cui tapons. Tapons di flascjis di aranciade, di bire, di bibitis, chês di cumò . Cjatâts e respâts su ator ator, mo ca, mo là. Che in cjase lor no usavin di chês robis li. Aghe e vin e vonde. Une glutade di sgnape, il pai.
E lui, Aulo, i tapons ju veve rabaltâts e ur veve metût dentri un cerclut di cjarte che parsore al veve scrit un non: Nencini, Baldini, Moser, Pambianco, Ronchini e ancje forescj, Bobè, Anchetil, Plancart, Coblè e cussì po. E ju faseve slichiâ sulis pistis che al prontave intal grum dal savalon daûr de stale, un scjck cu la ongule e di vuai mandâju fûr di strade.
Il plui brut tapon, chel dut scuintiât e macolât, i lu veve consegnât a Daringad, par vie che nol podeve gjoldilu, chel li, che, daspes, cuant lui al leve sot dal barcon viert di sar Filip par sintî di scuindon la radio che e contave des corsis, daspes, cuant che Baldini o Nencini o un altri talian al jere li li par taiâ il travuart, prin, daspes al saltave fûr chest sacrabolt di un francês al ultin metri e al vinceve lui! Antipatic!
Aulo al saveve che ancje so pari un pôc tifôs di Baldini al jere, cuant che al veve timp. E ancje Lice, chê frute che...
E alore vuê al veve vint Baldini, vitorie limpide. Prin, cence discussions.
Vere che...
Vere che ce?
Vere che a viodi cheste tape di vuê sul savalon e jere vignide ancje Lice. E che Aulo... un pôc i plaseve Lice, a Aulo, un pôc. E che alore par fâle contente...magari, cence savê, al varà sburtât un freghenin di plui il tapon di Baldini...che, po, sul savalon a plan al è facil di sburtâju ducj compagns, ma cuant che la strade si rimpine su pes montagnis, i tapons a puedin ancje sbrissâ jù e alore bisugne tornâ metiju sù e, se al cole Baldini, magari, cence savê, al po stai che i vedi fat vuadagnâ, cence savê, un par di curvis...
Su la stradele, la prime a sunâ la ritirade e jere stade agne Silvie, alore fruts, che e je ore di lâ a durmî, cumò, alo, ducj che e je ore, fruts, alo, alo alo fruts, alofruts!
Aulo al veve butât un voli sul pai che i veve confermât dome cul cjalâlu, va là, frut va a durmî che o ven ancje jo di strade.
Il trop de mularie al si veve inviât su pe vile e ogni stradelute al pierdeve un o doi tocs. Fin che a jerin restâts dome Aulo e Lice, che jê e jere propi la ultime che e jere a stâ insom dal borc.
- Mandi - i dîs Lice, ancjemò sfladade e dute ninine. I slungje parfin une bussade.
Aulo al va a cjase di corse tignintisi il smursiel ancjemò tiepit dai lavris de frute. Une soste come che al covente, sot dal figâr, po vie lui sù pes scjalis, lis preieris da pît dal jet e la ultime, chê pe mame, cuant che za al è pognet cul cjâf sul cussin. La preiere i mûr sui lavris che za lu brinche la sium, cuant che un pinsîr i poche sù: la fin dal mont!
Se, pardabon... la fin dal mont... e cui puartie il lat?... e i miei tapons?
Al sbrisse fûr dal jet e di corse vuidât dal lusôr di lune al cor jù pes scjalis. Inte spacecusine. Lì, sul sojâr dal barcon, ju à metûts in rie i siei tapons coredôrs.
- E se no ai plui di viodius?
Planc a planc, ju tocje ducj, ur cjarece il non, Baldini, Ronchini, Nencini, un par un, ducj. Scuasi une bussade fate cu la ponte dal dêt. Ancje parfin a chel antipaticon di un Daringad.
di Laurin Zuan Nardin


c: text/html

text:
Al è timp di festivals cinematografics e di lenghis minoritariis in mostre sul schermi grant.
Dai 20 ai 23 di Novembar a Udin si à davuelte la tierce Mostre dal Cine, rassegne dedicade al cine tes lenghis des nazions cence stât de Europe di soreli a mont. In cuatri dîs il cine furlan si à cjatât intune cun chel sart, basc, catalan e galizian. Tra i films che a son stâts proietâts li dal Visionario di Udin a son stâts preseâts une vore, par esempli, ‘Su Re’ di Giovanni Columbu, il documentari catalan ‘Velocitat’, che al conte dal TAV che al varès di colegâ Barcelone e Parîs, e il film basc ‘Barrura Begiratzeko Leihoak (Ventanas al interior)’, opare di cinc regjiscj che e conte cinc storiis di ancjetancj presonîrs politics. Biel e interessant ancje ‘Fènix11*23’ di Joel Joan e Sergi Lara, un cine di finzion che però al conte une storie vere, in chel stes sureâl, ridicule e dramatiche.
Dai 22 ai 30 di Novembar e je stade ancje la edizion numar 31 dal Torino Film Festival, che daûr di une tradizion zaromai consolidade al à puartât in citât une rieste une vore siore di titui, tra curts e luncsmetraçs, cines di finzion e documentaris. Tra i tancj films tal cartelon a jerin ancje, fûr concors, il luncmetraç catalan ‘Historia de la meva mort’ di Albert Serra, za premiât a Locarno, e il documentari di Francesca Archibugi, ‘Parole Povere’, dedicât al poete furlan Pierluigi Cappello.
Il fat che il cine, se al è bon, al sedi tratîf indipendentementri de lenghe doprade, lu vin sperimentât a Turin ancje nô in ocasion des proiezions fatis par La mia lingua suona…IN TOUR. Visioni babeliche a Mirafiori ai 21 di Novembar stâts, in particolâr par vie de rEazion positive di chei che a jerin rivâts par câs li de Casa del Parco e li si son fermâts fint insom, colpîts de cualitâts des oparis.
Di cualchi dì une biele selezion di cines fats doprant lenghis minorizadis e altris codiçs periferics e ven presentade a Casteddu/Cagliari, in Sardegne, inte suaze de tierce edizion dal Babel Film Festival.
Il concors internazionâl inmaneât de bande de Cineteca Sarda, screât cuntune anteprime fate a Aristanis/Oristano ai 29 di Novembar, al è in plen davuelziment, dai 2 ai 7 di Dicembar. Dongje dai films in concors, tes trê sezions pai luncsmetraçs di finzion, pai curtsmetraç di finzion e pai documentarsi, a son in program altris proiezions speciâls e events che a tocjin diviers aspiets de creativitât tes lenghis minorizadis, a tacâ dal incuintri in musiche tra Sardegne e Friûl di chê altre sere dai 3 cui sarts Malasorti, Beppe Dettori, Dr Dreer & CRC Posse, cui catalans da L’Alguer Claudia Crabuzza e Gabriele Sanna e cun Lino Straulino.
Tra i i titui in concors al è ancje il film ‘JNK Oltri la ultime frontiere’ di Marco D’Agostini, che o vin viodût cuindis dîs indaûr propit a Turin.
Il program e dutis lis informazions in cont dal festival si cjatin achì.

robotstxt: allowed

filter: keep


text:
-
CJANTIS E RIMAROLIS PAI FRUTINS
Peraulis di Alessandra Kersevan e Giancarlo Velliscig
Musiche di G. Velliscig.
Dissens di Francesco T. Altan, progjet grafic di Renato Calligaro.
I tescj dai “Disleelenghis” a son gjavâts fûr di “Sacheburache” di Dino Virgili.
Ideazion e notis didatichis di Silvana Schiavi Fachin
prima edizione 1987
II ed. 2003
III ed. 2012
-
CONTÂ DI NÔ
Contadini, artigiani, donne e bambini vissuti nel Friuli di una volta popolano questo libro
-
DINDARINE DINDARONE
Cheste racuelte di “Dindarine Dindarone” di Marisa Scuntaro e je nassude de sô passion pe ricercje su la musiche popolâr e dai nestris resonaments intor di cetant che i zove al cerviel dai frutins a pene nassûts il contat cu la lenghe dal ambient indulà che a nassin. Anzit o vin discutût a dilunc su lis discuviertis dai specialiscj che nus mostravin la impuartance di svilupâ la percezion auditive, vâl a dî la capacitât dal organisim che si svilupe tal grim de mari di scoltâ par jessi bon di inviâ pulît il procès di educazion in dôs o plui lenghis diferentis. Une capacitât che e je ereditarie ma che però si sfante besvelte. Lu disin simpri i ricercjadôrs, precisant che la abilitât distintive e scomence a calâ jenfri i sîs e i dîs-dodis mês di vite dal frut e che la mancjance di stimui che i vegnin dal ambient e prodûs une sorte di sclerosi des sinapsis cerebrâls. Cheste sorte di invecjament de potenzialitât dal nestri cerviel par mancjance o par scjarsetât di stimui sonôrs e rivuarde soredut la fonetiche, sei a dî la pronuncie. E va indenant planc a planc, in maniere graduâl e progressive fintremai che la persone e devente un fantacin o une fantacine. Dopo di chest moment, definît dai esperts “pont critic”, la persone e sarà in stât di imparâ pulît altris aspiets dal sisteme lenghistic come par esempli la gramatiche o il lessic ma e fasarà fadie a fâsi passâ par un natîf: un natîf furlan, talian, inglês o todesc. Si diseve dal lenghist Roman Jakobson che al jere un poliglot che al fevelave rus in dîs lenghis par vie che lis veve imparadis dutis di grant cence pierdi mai l’acent rus, la sô marilenghe!
Su la fonde di chescj principis al è partît un progjet di ricercje che al à come obietîf chel di racuei une schirie di cjantis di scune, di nainis, di cjantarelis, di tiriteris e di filastrocjis tes varietâts di furlan, di todesc, di sloven e di venit dal teritori regjonâl dopradis soredut par cuietâ o indurmidî i piçui. La ricercje e à domandât une vore di timp pal fat che nol è stât facil cjatâ lis informadoris e convincilis a regjistrâ. Ben dispès, ancje parvie che al è di dopo mai che lis nonis e lis maris si son lassadis convinci a no doprâ plui la marilenghe in cjase specie cui piçui, chescj aspiets de tradizion popolâr a si son planc a planc sfantâts. In ogni mût Marisa Scuntaro e je rivade a fâ une “grande campagne di sgjâfs” come che si dîs tes ricercjis archeologjichis e e à metût adun une schirie di cjantis, par furlan; par venit (1 di Maran e 1 di Pordenon); 4 par sloven (2 di Rezja/Resie, 1 di Platišče/Platischis , 1 di Ofian/Pegliano), 3 par todesc (1 di Zahre/Sauras e 2 di Tischlbong/Tamau). La racuelte e à dentri ancje cualchi tiritere recitade, une par bisiac e une unevore cognossude che e siere la racuelte. E je dite sù di une frutine furlane e e ofrìs ai scuelârs un biel esempli par lâi daûr.
Al covente rimarcâ che lis peraulis des nine-nanis, des filastrocjis e v.i. dispès no àn un significât precîs. Si trate difat di formulis convenzionâls: onomatopeis o creazions concepidis par fâ rime o par mantignî il ritmi. Nol è il sens che al impuarte ma il sunôr che al conte.
Chestis filastrocjis e tiriteris a jerin compagnadis di moviments precîs (il sù e jù de gjambe de mame o dal pai, come se a fossin cjavai; segns cul dêt su la manute e v.i.) e chescj moviments a laressin conservâts cuant che si torne a proponilis ai fruts.
A son stadis di fat armonizadis ancje cuntun voli ae didatiche de lenghe e presentadis intun CD. Mi somee di podê dî che la vôs di Marisa e rispuint ad implen ai criteris di fedeltât ae tradizion popolâr e tal stes timp a lis esigjencis di une didatiche atente a creâ chel ambient vîf e plen di stimui che si diseve tal imprin.
de Introduzion di Silvana Schiavi Fachin / Silvana Spajota dai Sclâs
-
DIZIONARI ILUSTRÂT
Chest dizionari al è nassût tant che materiâl didatic in cors di furlan di nivel base: al è stât fat par cui che si svicine al furlan e che al cîr di slargjâ il sô vocabolari doprant ilustrazions semplicis, fintremai di fate diletantistiche, ma imediadis. In cheste maniere si è volût meti adun un imprest che al judi a imparâ lis peraulis leantlis dretis ai concets e cence passâ par mieç di une altre lenghe, duncje l’aprendiment al rive plui insot e, tal moment di capî o di fevelâ, la paronance su lis peraulis e je plui svelte e naturâl.
-
FAMEIS 1 – Mê mari e fâs il marangon
Loreta e à une famee che e pararès un pôc strambe. Ma ce isal di stramp tal vê une mari che e see, e inclaude, e incole e un pari che di sabide si met a sopressâ? E metìn dongje ancje un fradi di trê metris e une sûr inmagadore. Par Loreta cheste e je la famee, la uniche, la sô. Nol à impuartance par jê cui che al fâs ce, culì jê e cjate comprension, amôr e rispiet.
Loretta ha una famiglia che sembra un po’ strana. Ma cosa c’è di strano nell’avere una mamma che sega, inchioda, incolla e un papà che di sabato si mette a stirare? E aggiungiamoci anche un fratello di tre metri e una sorella streghetta. Per Loretta questa è la famiglia, l’unica, la sua. Non ha importanza per lei chi fa che cosa, qui trova comprensione, amore e rispetto.
-
FAMEIS 2 – Cjapâsi a bracecuel
Dino al à doi fradis e une sûr, un nono e une none, dodis gjats e une cjice. Ma al à ancje doi pais e dôs maris. Cemût puedial jessi? Ce raze di famee ise? Dino nol è bon di rispuindi. Lui al sa dome che cheste e je la sô fameone, la sô amade fameone, di cjapâ a bracecuel.
Dino ha due fratelli e una sorella, un nonno e una nonna, dodici gatti e una cagnetta. Ma ha anche due papà e due mamme. Come può essere? Che specie di famiglia? Dino non è capace di rispondere. Lui sa solo che questa è la sua famigliona, la sua amata famigliona, da prendere in un grande abbraccio.
-
GJAT UT AL À FAM
Aventuris di Gjat Ut scritis e ilustradis di dôs mestris pai frutins de scuele primarie, ma ancje par chei gjenitôrs che a àn voie di lêi ai lôr fruts in furlan.
Le avventure di Gjat Ut scritte e illustrate da due maestre per i bambini delle scuole primarie, ma anche per quei genitori che hanno voglia di leggere in friulano ai loro figli.
-
GJAT UT E IL PESSUT
Aventuris di Gjat Ut scritis e ilustradis di dôs mestris pai frutins de scuele primarie, ma ancje par chei gjenitôrs che a àn voie di lêi ai lôr fruts in furlan.
Le avventure di Gjat Ut scritte e illustrate da due maestre per i bambini delle scuole primarie, ma anche per quei genitori che hanno voglia di leggere in friulano ai loro figli.
-
GJAT UT E LA PAVEE
Aventuris di Gjat Ut scritis e ilustradis di dôs mestris pai frutins de scuele primarie, ma ancje par chei gjenitôrs che a àn voie di lêi ai lôr fruts in furlan.
Le avventure di Gjat Ut scritte e illustrate da due maestre per i bambini delle scuole primarie, ma anche per quei genitori che hanno voglia di leggere in friulano ai loro figli.
-
GJAT UT E LA PLOIE
Aventuris di Gjat Ut scritis e ilustradis di dôs mestris pai frutins de scuele primarie, ma ancje par chei gjenitôrs che a àn voie di lêi ai lôr fruts in furlan.
Le avventure di Gjat Ut scritte e illustrate da due maestre per i bambini delle scuole primarie, ma anche per quei genitori che hanno voglia di leggere in friulano ai loro figli.


text:
L’Udin al vinç ma al convinç une vore pôc. La partide di nossere cuintri dal Genoa e segne un svolt par ce che al tocje i risultâts e la classifiche, ma no ancjemò in cont de cundizion psicofisiche e dal ategjament tatic de formazion furlane. La fantasime de crisi nere che si veve fate indenant inte partide cul Chievo e je stade parade indaûr, però al è ancjemò tant ce fâ par viodi la scuadre che nus plasarès viodi, cuntune cierte continuitât.
I blancs e neris si presentin in cjamp, tra lis altris, cu la cubie Maicosuel-Di Natale denant e cun Naldo al puest di Bubnjic in difese. La partide si ivie cuntune ande avonde lente cun l’Udin che al cîr di fâ valê la sô supremazio teritoriâl e il Genoa impegnâts oredut a no fâsi mâl, sierât indaûr par rispuindi in câs in cuintripît.
Dopo di un cuart di ore e rive la prime azion degne di chest non che e puarte al tîr prime Heurtaux e dopo Basta, ma la bale e bat intor dai ros e blu Perin e De Maio. L’Udin al fâs zirâ la bale ma al rive a jessi pericolôs dome cun cualchi iniziative individuâl: par esempli cun Maicosuel, che però nol centre la puarte. Ator de mieze ore al rive il prin pericul pe puarte difindude di Kelava, che al mande in corner une conclusion di Konate. Pal ultin cuart di ore de prime frazion nuie altri ce contâ.
La seconde frazion e somee la fotocopie de prime: flape e brutute. Dopo siet minûts Guidolin al decît di tirâ fûr chel che fin in chel moment al è someât il miôr dai siei, Maicosuel, e al so puest al met dentri Muriel.
La musiche no cambie e si viôt dome une conclusion dal stes Muriel. Il destin de partide al somee segnât: sossedadis in tribune e risultât blocât. Par fortune nol è cussì. Al 77n Di Natale al bat une punizion e in graciis di une deviazion la bale e va tal sac. Al è un a zero e cussì al reste fintremai ae fin.


text:
Sant Zuan nol è ocasion di fieste dome a Turin. Chescj a son dîs di fieste ancje in Friûl, daûr di une tradizion lungjonone, cemût che par esempi al ven ricuardât achì.
In cheste suaze al merete segnalât l’apontament fis cu la musiche e la poesie inmaneât za di cualchi an de bande dal Comun di Tavagnà pe “Gnot di Sant Zuan”. Chest an l’event si fasarà li de aree verde di Vie Damiano Chiesa a Culugne, dulà che ai 23 di Jugn, aes 9 di sere, il Sportel comunâl pe lenghe furlane, la Associazion Pionîrs e Radio Onde Furlane a proponin une serade di intensitât musicâl e liriche une vore alte.
La gnot di Sant Zuan, che e segne il passaç de Vierte al Istât cun fûcs, lûs e contis, e sarà la ocasion par viodi e scoltâ dal vîf une cubie di ecezion: il cjantautôr Loris Vescovo, che in curt al vignarà fûr un disc gnûf, il cuart cd dal titul Penisolâti, e la cjantante e atore Caia Grimaz. I doi a presentaran un repertori selezionât di cjançons tradizionâls furlanis, chês cjantis o vilotis che intai ultins agns a àn puartât e rinovât in plui ocasions, sedi in Friûl che soredut inaltrò, in particolâr in Trentin.
La colaborazion tra i doi artiscj furlans e je tacade tal 2008, cuant che a àn metût il cûr, la vôs e il cjâf a disposizion dal progjet Cjantâ Vilotis, iniziative dedicade a une gnove leture dal cjant popolâr furlan e ladin che e je deventade un spetacul, un disc e un dvd adun cu la ex cjantante dai Matia Bazar Antonella Ruggiero.
Cjantâ Vilotis al è ancje il titul de serade di Culugne li che l’autôr di racueltis une vore impuartantis pe cjançon furlane contemporanie tant che Doi oms e une puarte (1998), Stemane Ulive (2002) e Borderline (2008) e la interprete arleve di Giovanna Marini e diretore dal côr multietnic La Tela a presentaran une sielte di vilotis tra lis plui poetichis e sugjestivis.
Vescovo e Grimaz a àn colaborât, che nol è tant, ancje par altris progjets, a mieç tra musiche e teatri, come Pieripauli, dedicât ae opare di Pier Paolo Pasolini, e Dagos, su la emigrazion furlane in Australie. Si prepare une serade di cualitât cun contignûts di emozions une vore alts.
L’apontament dai 23 di Jugn a Culugne al è a jentrade libare. In câs di ploie la serade si fasarà dentri dal Teatri Bon di Culugne.
Par savênt di plui: www.comune.tavagnacco.ud.it e www.ondefurlane.eu.


text:
Un puestut par fevelâ de mê grande passion di simpri, la archeologjie, ma no dome...
mercoledì 14 settembre 2011
Finalmentri!
O soi di gnûf a fevelâ di tumui protostorics furlans!
Ai 14 di Otubar si inaugurarà la gnove struture che e permetarà di visitâ il tumul protostoric di S.Svualt, ogjet di indagjin tai agns passâts di bande de Universitât dal Friûl.
Ricuardìn che il tumul, sepulture monumentâl di un individui de ete dal Bronç, al veve dât indaûr impuartants risultâts e soredut il scheletri dal inumât, furnint cussì grandis prospetivis tai studis di chest periodi.
L'aveniment al è cetant impuartant ancje par vie che al sarà il prin sît di chest gjenar musealizât e visitabil, cun didatiche organizade pes scuelis, come tal sît Neolitic di Samardencje.
L'apontament alore al è ai 14 di Otubar as 11.00 daûr il vecjo "manicomio" dulà che a saràn presints i responsabii dal sgjâf, la retore Cristiana Compagno e altris autoritâts.
(te foto la cuvierture di claps parsore de sepulture)


text:
In trê riis
Joibe ai 05 Avost, h 21:00
(Ta la foto sore, ritrat di Félix Fénéon)
Serade-spetacul e premiazion dal concors leterari
Cun
Massimo Somaglino, Carlo Tolazzi,
Claudia Grimaz, Ada Bottero Zanier, Angelo Floramo
Coordenament artistic
Massimo Somaglino
E jere une vacje clamade Vitorie.
Muarte la vacje, finide la storie
(vecje conte popolâr furlane)
Se al plûf, auditorium comunâl di Lestize
in trê riis
Concors leterari par romançs in lenghe furlane
Articul 1
Tal spirt dal teme di Avostanis 2010 che al è "Nuie di masse" e fasint buine une invenzion leterarie gjeniâl tirade fûr un secul indaûr dal scritôr anarchic Félix Fénéon, l'Associazion culturâl Colonos e bandìs cul patrocini da Il Messaggero Veneto un concors par romançs in lenghe furlane, nomenât "In trê riis".
Articul 2
Il concors al rivuarde tescj di narative par furlàn, che àn di sei inedits, scrits ta la grafìe uficiâl e cun cualsisei varietât lenghistiche, da la lungjece massime di 180 batudis (cjapant dentri ancje i spazis).
Articul 3
Il concors al è viert ai partecipants ch’a no àn plui di 35 agns.
Ogni concorint al puès mandâ un massim di cinc composizions.
Il premi al vignarà assegnât dopo di vê verificade l'etât dai candidâts.
Articul 4
Si puès partecipâ fasint rivâ a l'associazion culturâl Colonos une mail par pueste eletroniche, a la direzion info@colonos.it, cul test dal romanç in alegât. La mail e à di vê i riferiments dal autôr (non, cognon, vie e numar civic, lûc di residence e telefon), la sô etât e la so direzion di pueste eletroniche.
Articul 5
Lis voris a àn di rivâ dentri da la miegegnot dai 10 di lui 2010 (e fâs fede la ore evidenziade sul computer).
Articul 6
La jurìe dal concors "Romanç in trê riis e je componude di:
Carlo Tolazzi, scritôr e dramaturc, president
Fabiano Fantini, atôr
Massimo Garlatti Costa, regjist cinematografic e senegjadôr
Claudia Grimaz, cjantante e musiciste
Maurizio Mattiuzza, poete
Michele Meloni, gjornalist
MauroTubetti, DJ
Articul 7
La jurìe e assegnarà un prin, un secont e un tierç premi, ma a puedarà ancje judicâ ex-aequo plui voris, oben no assegnâ il premi par vie de cualitât no meritevul.
I premis in pali a son:
Prin classificât: libri di art cun poesiis di Andrea Zanzotto e tre incisions di Ciussi
Secont classificât: libri di art cun poesiis Elio Bartolini e incisions di Altieri, Ciussi, Colò e Zavagno
Tierç classificât: libri di art cun poesiis di Amedeo Giacomini e 5 incisions di Renato Bruscaglia
Tignint cont dal valôr e dal numar da lis oparis rivadis al podarà vignî publicât un libri di pueste "progjet Colonos" daûr di une selezion fate da la jurie. Cui stes criteris e su la fonde di une valutazion da la redazion culturâl a vignaràn publicâts su Il Messaggero Veneto ducj o une part dai romançs in trê riis.


text:
Cjar mat
Il cjar mat (non sientific Ursa Maior) e je une des plui cognossudis costelazions dal emisferi boreâl, e je une des 48 costelazions nomenadis di Tolomeu.
Stelis plui impuartantis[cambie | modifiche il codiç]
Il cjar mat al è fat di siet stelis principâls che a son:
Dongje di Mizar, se si à bon voli, si rive a viodi Alcor. Chest al è un dai prins câs di stele dople scuviert dal om.
Cjatâ la stele tramontane[cambie | modifiche il codiç]
Slungjant par cinc voltis la linie fra lis ultimis dôs stelis de costelazion, Dubhe e Merak, si rive a cjatâ la stele tramontane.


text:
Al è scomençât il mês di Otubar e ancje chest an la Associazion dai Francoprovençâi di Pulie in Piemont, daûr di une tradizion consolidade, e inmanee la gnove serie di incuintris dal titul I Francoprovenzali di Puglia chi sono?.
A son cinc apontaments s là che no si fevele dome des comunitâts di lenghe francoprovençâl di Celle di San Vito e di Faeto, in provincie di Foggia, ma ben ancje di altris argoments che a tocjin lis minorancis linguistichis storichis dal Piemont e il patrimoni linguistic regjonâl.
La Associazion dai Francoprovençâi di Pulie in Piemont e ten dongje tancj di lôr, che a son propit di di divignince di Celle di San Vito e di Faeto.
Ducj i incuintris si davuelzin il miercus di 5 a 7 sot sere te Sale pai congrès de ex Fergat, in vie F. Millio 20, a Turin, in zone San Paolo.
La prime conference si davuelç doman, ai 7 di Otubar: relatôrs Matteo Ghiotto e Daniela Bodoira.
La partecipazion ae iniziative e je libare. Il program complet si pues viodilu achì:
FP_Pulie_Turin_2015.


text:
Gno barbe Rino al stâ intune biele vilute fûr dal paîs, scuasit tal mieç dai cjamps. Il so ort nol’é centât e al confine cuntun cjamp di blave.
Une sere, me agne Rose e sta cjapant sù i pomodoros ta l’ort e e à scuasit jemplât il zei cuant che al ven fûr de blave un om. Al’è crot, come so mari lu à fat. Me agne, spaventade, e tache a zigâ e molât il zei, e scjampe in cjase. Gno barbe, ch’al jere in cantine a travasâ, sintint il vosarili al ven sù di corse e sintût il fat, al tache a cori pa l’ort cu la forcje in man. Masse tart; il cròt al è sparît te blave.
Me agne cumò, e à pôre a là tal ort, e cjale dispès la blave, sperant che chel vergognôs nol torni.
Ancje gno barbe al’è preocupât e al sta simpri sul chi va là. Al passe un mês e il cròt al torne a fâsi viodi, ae stesse ore. Ancje ‘ste volte al rive a scjampâ, prin che gno barbe lu brinchi.
Cussì barbe Rino al cjape proviodiments. Al ten il dopli a puartade di man e ogni sere al sta in vuaite, par un mês a lunc. Une sere al sint me agne ta l’ort a zigâ “Rino, Rino!”. Gno barbe cu la sclope in man al cor tal ort par cori daûr al crot, ch’al jere belzà scjampât. Al tire doi colps par aiar e po al jentre di corse te blave, par cori daûr.
Corint al sint a meti in moto e cuant ch’al rive su la sgjave, al viôt slontanâsi une machine. Al tire jù une madone e al torne indaûr, rabiôs.
Prin di jentrâ te blave, a gno barbe i cole il voli suntun grum di vistîts, daûr di un baraçâr. Al va dongje e al viôt un pâr di bregons, une maiute e un pâr di mudantis.
Il cròt, pe gran pôre di cjapâ une sclopetade, al jere scjampât di corse, cence fa in timp a cjapâ sù i vistîts. Gno barbe ju cjape e ju puarte vie.
A cjase al s’inacuarç che ta sachete daûr dai bregons al’è un tacuin, cun dentri i documents dal crot.
Dai carabinîrs e salte fûr che lôr a vevin il suspiet ch’al fos lui il crot ch’al veve spaurît cetantis feminis, ma cumò ch’a son sigûrs, lu metaràn a puest.
No si è plui viodût ator, il crot.
di Pauli Jacus (IV3IAN)


text:
Al veve scomençât a lâ a Vignesie a plantâ il cavalet tal puest dulà che 'l Canalet al veve piturât lis sôs vedute. Di lì, cjamât sù da une inglesute, lis sôs pineladis a jerin finidis in Ingland. Alà, invezit di colâ sul jet jenfri lis gjambis dai voi verts al si jere cjatât intun taxi cuntune gjambe rote dut vergognôs di no vê savût svualâ butantsi pal barcon.
«Au maç for Brassels?»
«Kurva maç!» I veve rispuindût il tassist polac, par 700€ ti meni.
E tignintlu di voli par che nol tachi a fâ il cocâl sul mâr de Manie, lu sierà cun sè te sô cabine e li, jenfri il cjucjâ di LSD e di alcaltri, nol jere plui sigûr di nuje: cemût le sô rosse albione cui vôi verts jerie deventade bionde polacone cence frice? Folc lu trai, e lui cence ne gjambe i someave di çuetâ come Lord Byron!
Su le strade par Bruxelles si jerin fermâts a Brugge.
«Joissus mâri...Juana! Se chesta a é la Vignesia dal nort pal so canâl e mieç, miôr lâ fin a Bruxelles che forsit alà las mulas no someant a chês di Brueghel!»
Alà, par un mateç cuntune canadese a nol saveve se lâ a Salem cun jê o ben se jê a vignive a Tumieç cun lui. Ostie!
«Hostie?»
Hostie, e jé un intergjezion francês-canadês, a diseve jê, e no veve nissune voie di lâ intun paîs scognossût indulâ che si mole plui osties che da jê. E lui nol veve voie di lâ a Salem indulà che l'ergotism al veve indemoniât plui int che da lui. Miôr disfâsi di jê prime che jê a si disfi di lui. Cussí, cence paiâ ni taxi ni jet, al jere filât ù la Byron a cirî cîi plui nets.
Ma prime di lâ a fâ il mone al clâr di lune a Rome, al veve di sclarî alc a cjase. Al si viodeve bielzà spalancâ le puarte de glêsie di Verzegnis tal cidinôr dal ofertori de messe dai sants, dâ une starnudade da fâ voltâ ancje i plui sorts e pó tant che il plevan al alçave le ostie al cîl lui al berlave: «Miracul! Miracul! Miracul!»
I fedêi viodintlu cori crot viers l'altâr cuntun campanel leât sul sivulot nût e crût e svintulant une gjambe di ges par ajar, crodint di viodi il gjaul, a si metevin a cridâ tant che lui al crodeve di viodi le madone e che 'l plevan, come tal 1878, si salvave in sacristie.
E come tal ‘78 e alc i gjornaliscj a saressin rivâts come lis moscjis. Te file di feminis denant dal ospedâl une rosse inglês a varès spiegât a chel de Rai che il rye al é le siale, che inte siale al sburte l'ergot, che l'ergot al é il cjarvon dal forment, un fonc nêri tossic e alucinogjeno. Che tal 1878 il pan di chês feminis al jere stât fat cule farine de siale contaminade e duncje lôr no jerin indemoniadis, ma juste un pôc vie di cjâf par vie dal ergot. Come lui par vie dal LSD.
Forsit ta chel moment, un mâr di lûs si sarès spandude su lis alturis dai monts blu dal Friûl come tal 1818 cun Byron e il misteri di Verzegnis al sarès stât svelât tant che lis feminis si barufavin par firmâ un ex voto sul blanc dal sô gnûf zês.
di Jaio Furlanâr


text:
L’Udin al torne a vinci, almancul in cjase, e al mostre alc di bon, par sigûr di miôr che tes ultimis garis di campionât. Tal turni sec di Cope Italie cuintri dal Cesena la scuadre di balon furlane e scomence malut – al contrari des ultimis partidis – ma e cres dilunc vie de partide, ancje se i coventin i timps suplementârs par rivâ a vinci e a vuadagnâsi la cualificazion ai Otâfs di finâl.
Sul imprin lis dificoltâts a son soredut in difese: cu la linie a trê che e à problemis di stabilitât e cun Scuffet che al torne a zuiâ a tacâ dal prin minût e al somee patî un ciert disorientament. Al è in chestis cundizions che al rive il gol di Djuric dopo cuatri minûts di zûc.
Il svantaç al sune la svearine pe scuadre di Stramaccioni, che e tache a vuadagnâ supremazie teritoriâl, ma no rive a jessi pardabon pericolose in atac cun manovris che a metin in dificoltât i romagnûi. Dome dopo vincj minûts Bruno Fernandes al pescje la bale juste par che Allan si invii inte direzion de puarte aversarie, cuntun slalom su Capelli e Volta e cuntun biel tîr che al finìs tal sac daûr di Agliardi.
Il svint dal un a un al sglonfe lis velis de scuadre furlane, che si svicine al vantanç cun Geijio, che al cjape il pâl. Il doi a un al rive un minût prime de polse cun Bruno Fernandes, che al dopre benon un sugjeriment di Pasquale: bale tal siet.
Il secont timp si vierç cul Cesena che al prove a cirî di tornâ a dreçâ la sô partide. I ospits a cjatin la vie dal gol cuntune acrobazie di Succi dopo nancje dîs minûts, ma dopo a pierdin Volta, che al cjape un cartelin ros par une sô jentrade pericolose a dam di Bruno Fernandes. L’Udin al patìs il colp – pocje atenzion daûr in ocasion dal gol – e al prove a tornâ a metisi in moviment, ma cence rivâ a disfrutâ la superioritât nmeriche.
I novante minûts si sierin sul doi a doi e l’acès ai Otâfs al ven decidût tai timps suplementârs. Dopo nûf minûts al rive il gol di Evangelista, che cul cjâf al pare dentri un balon che al jere za stât tocjât i Agliardi suntun cross di Pasquale. Il trê a doi al see lis gjambis ai ospits, che a calin, e al dâ fuarce al Udin che tal secont suplementâr al fâs poker cun Thereau.
Pe Cope Italie il prossim incuintri al sarà chel cul Napoli, intan che il campionât al viodarà l’Udin un altri viaç a Milan, cuintri dal Inter. Dopo de partide di nossere l’Udin al somee vê recuperât almancul un tic di caratar e di forme. Cun di plui si à tornât a vodi un bon Bruno Fernandes, zuiadôr che al podarès jessi une vore impuartant propit cuintri de scuadre di Mancini. O viodarìn ce che al nas.


text:
Dopo dôs partidis pierdudis, la scuadre di balon furlane e torne a metisi in moviment, sul cjamp e inte classifiche.
Ancje a Palermo i blancs e neris a van in vantaç sul imprin, a patissin la pression dai aversaris, ma a rivin a tignî bot, cence sfantâsi compagn de setemane stade. Protagonist positîf e decisîf tra i zuiadôrs dal Udin il puartîr Karnezis; sot de suficience lis prestazions di Bruno Fernandes e Muriel, che di une bande a son condizionâts dal ategjament ofensîf flaput de lôr scuadre e di chê altre a mostrin limits di caratar, di tignude e di continuitât.
La scuadre di Stramaccioni e cjate la strade dal gol dopo cinc minûts cun Thereau che al met tal sac un balon tocjât malamentri di Sorrentino suntune conclusion di cjâf di Danilo. Intune maniere sù par jù compagne de partide cul Genoa, al vantaç numeric nol corispuint un vantaç tecnic, tatic e di mentalitât. L’Udin al cîr di difindi il risultât favorevul – e chest nol sarès mâl – ma nol è masse atent daûr e si mostre masse rinunciatari de metât dal cjamp in sù, cussì a Muriel no rivin tancj balons di zuiâ. Cun di plui il Palermo al cjape sù la iniziative cun personalitât, sburtât indenant di Maresca, di Barreto e de cubie Vazquez-Dybala, e al fâs capî che al è in stât di dreçâ la partide.
Barreto al il plui pericolôs dai parons di cjase cuntun pâr di buinis conclusions e pôcs minûts prime dal interval si fâs butâ te aree di rigôr: Doveri al sivile, al tire Dybala e al rive l’un a un.
Chês stessis dinamichis de prime frazion a tornin a mostrâsi dopo dal interval, a tacâ di un biel cross di Pisano par Barreto e dal dribbling di Dybala te aree blancje e nere, che al mande in crisis Guillherme e Danilo e Doveri al sivile un altri penalty.
Karnezis al pare il tîr dai undis metris e l’Udin al rispuint cun Allan che al met Sorrentino tes condizions di fâ il salvadôr de sô scuadre. Chel rûl al sarà zuiât dai doi puartîrs in diviersis ocasions: Sorrentino al è tal puest just suntune acrobazie di Danilo e Karnezis si cjate a rispundi inte maniere juste ae punizion di Maresca tal minût 87, dopo jessi stât judât dal pâl suntune conclusion di Dybala.
Un pont che al vâl aur par tancj mutîfs. Une partide avonde biele, in tancj moments ancje spetacolâr, che si siere avonde ben pal Udin. Par sigûr miôr di chês cul Genoa e cu la Fiorentine. Alc al è alc.


text:
L’Udin al fâs il so prin pont in cjase di cheste stagjon. Al è chest l’element miôr de partide di îr cuintri dal Genoa, là che la scuadre di balon furlane e à mostrât ancjemò une volte pocje cualitât tatiche e tecniche e e à tirât fûr plui grinte e plui caratar dome tal secont timp.
Il risultât finâl al è just, stant che il Genoa al è stât plui incisîf tal prin timp, intant che i parons di cjase a àn fat miôr dopo de polse e che insom de partide a son lâts une vore dongje de vitorie finâl.
Par sigûr la partide di îr e à mostrât intune altre ocasion la fuarce di Totò di Natale, de sô personalitât, de sô classe, dal so istint e de sô esperience. Il cjapitani al segne il gol dai blancs e neris: une biele gnove par lui, che al jere ancjemò a sec in cheste stagjon, e pal Udin, soredut cumò che Zapata al è in infermerie.
Al reste però il dubi, che al devente une preocupazion, tignût cont che il grant Totò al à i siei agns, in cont dal fat che, compagn che tai ultins doi agns, l’Udin al vedi di dimpindi asse dal so capitani.
Dongje di Di Natale, un altri protagonist positîf dal Udin al è stât une altre volte Karnezis, che si lu à viodût intervignî ben e in maniere decisive, in particolâr suntun tîr cross di Perotti deviât pericolosamentri di Wague e suntune conclusion di Gakpè prime de fin dal print timp e ancjemò prime de fin de partide.
Te prime frazion di zûc i ospits a àn il control dal centricjamp, là che l’Udin, cundut de presince di Lodi a tacâ dal prin minût, al stente une vore, cul risultât di lassâ di bessoi e masse pôc operatîfs Di Natale e Thereau. Di chê altre bande a son une vore plui atîfs Perotti, Gapkè e Capel, ancje se la linie difensive furlane e rive a tignî bot, un pôc par merit so e un pôc par vie i gjenoans indenant no àn dute la luciditât che e covente. Tai prins cuarantecinc minûts l’Udin si fâs viodi des bandis di Lamanna dome cuntun tîr di Di Natale, che dopo dal scuintri cun Di Maio sul imprin de partide al zuie cuntune gruesse fassadure sul cjâf.
Tal secont timp l’Udin al somee une altre scuadre e al cjate daurman la strade dal gol cun Di Natale che al colpìs a frêt la difese rosse e blu, profitant di un so moment di disorientament: Felipe i zire une biele bale cul cjâf e Totò le met tal sac.
Il Genoa al reagjìs, fuart de gnove energjie che e rive di Pavoletti, ma Karnezis al fâs simpri il so lavôr cun atenzion e l’Udin al sielç di rifuartî la linie di difese e di tentâ la rispueste in cuintripît.
Dopo un cuart di ore la bale e jentre te puarte blancje e nere, ma il tîr di Pavoletti al è anulât par vie di une iregolaritât.
La scuadre di Gasperini e prove ancjemò a puartâsi indenant cun Perotti. Al è propit l’argjentin il zuiadôr che al segne il gol dal un a un: lu fâs cuntun rigôr tirât in maniere perfete, che no i lasse nuie ce fâ a Karnezis. Il portîr grêc al neutralize, dopo cualchi minût, une biele conclusion di Pavoletti, intant che tai minûts finâi al è Lamanna chel che si vuadagne il pagnut, suntun tîr di Marquinho, e l’Udin si vicine ancjemnò intune altre ocasion al sucès finâl, cun Widmer che cul cjâf al cjape la travierse.
Al finîs un a un e Udin e Genoa si cjatin a siet ponts, compagn di Palermo e Empoli, tes zonis bassis de classifiche.


text:
09/07/12
Salmodie pe int fedêl dal gno Friûl
Int mê torne a la risultive segrete
di dulà che tu aurivis fuarce prodigjose
par misurâti cul destin, e umile
volontât ti judave par no colâ,
e braure ti faseve liende
te fuarce straordinarie: ancjemò
a butin lis lidrîs gropolosis
e adun cu lis corts tal mieç dai cjamps
e resurissi des maseriis la tô
anime nobile, cumò che altre
muart plui mare ti menace.
Une roste tire sù di afiets e ricuarts
cuintri chestis monoculturis di Americhe:
il tesaur difindilu de tô dignitose
puaretât dai vons e la memorie
che e sedi il to blason: memorie
dai tiei gjespui di domenie cuant che
une umanitât in fieste e sborfave
paîs e campagnis: cumò che invezit
madracs di machinis ancje te
ti assediin di ogni strade, e ancje te
ti morose chest incjant furiôs dal Nuie,
e no un spieli aromai nol trasparìs
di gjonde de tôs sagris, e di droghe
fîs ancje tiei, o gno Friûl,
si inflapissin da lis contradis serenis:
tu che tu jeris, Friûl, il paîs râr
dai “miôr fantats”: gno Friûl
torne a jessi chê tiere
che il mont cun invidie al amave,
l’Eden che de Capitâl sdrumade
il to poete al insumiave: un Eden
finalmentri concuistât
dopo de muart inevitabile.
David Maria Turoldo
(voltade par furlan di Christian Romanini)
Iscriviti a: Commenti sul post (Atom)


text:
Vie pal Lui dal 2012, intant di un sorelûc alì dal CID, intal scansel di un armaron bandonât intes cantinis, al è stât cjatât cun sorprese un preseât dissen di De Min, pleât in cuatri, che al mostre la Tor Littoria. Il document al è stât puartât in municipi e al è stât inventariât, e vuê al è tignût in maniere plui atente. Magari cussì no lis robis no son ladis simpri cussì.
A son diviers i materiâi documentaris e i reperts storics che une volte, e ancje no tant indaûr intal timp, a son sparîts dopo jessi stâts inventariâts, fotografâts o fintremai esponûts pal public.
Ai 31 di Mai dal 1995 l’architet Monica Bellantone e à metût jù pal Comun un inventari des architeturis storichis dal teritori. Intune di chestis schedis e jere une interessante prospetive dal alt, dai 20 di Avrîl dal 1943, che e descrîf la ipotesi di slargjâ lis struturis industriâls. Chest dissen no si cjate plui intai archivis che lu vevin tignût di cont par cetancj agns e al è dificil di pensâ che al sedi finît in discjarie.
Il standart regalât dal dotôr Ferrazzi al Comun intal Lui dal 2004 al è stât metût fûr prime inte sale dal Consei e dopo intune teche di pueste intal “Museu Teritoriâl de Basse Furlane”. Di chest repert interessant no si sa plui nuie dal 2012 e si è duncje scugnût denunziâ la sô disparizion aes autoritâts competentis.
Su la fonde de documentazion a disposizion, che no je pocje, la Aministrazion comunâl e à chê di lâ indenant cuntune inventariazion une vore in detai ancje dai materiâi sparîts par cirî di recuperâju in avignî.


text:
Bon, martars fat il prin esam, ma nuie di fâ. Al è un esam stupit, i esercizis ae fin a son facii, però si à di statents ae forme, se no al è un pont di mancul. Invezit, lunis, inzegnerie dal software, martars fisiche. Fisiche al è ancje das cuatri dopodimisdì, al sarà un cjalt di no crodi, jo o soi avonde pôc, nuie no, ae fin o soi plui puartât a sperâ tal secont apel, il 15 di Lui o ju di li. I argjentins a son lâts vie par cumò ma samee che a tornin, bon a la fin, a son simpatics, si capin in cualchi mût, jo mi divertissi a doprâ il spagnul... o il lunfardo
, al slang di Bs.As /Buenos Aires. Di martars, o torni un pôc sù, ancje se al sarà ancjemò plui cjalt soredut di gnot. Îr di sere une buine pastesute di pes, cul pes fresc, robis di ristorant e di €€€... invezi pocjis voltis fûr cheste setemane, un pôc pal studi, un pôc par colpe di un videozûc online, robis di vuere, biei di fâ cui amis, magari fevelant cun Skype. Une grande distrazion


text:
»»» ILfurlanist cence cunfins
Il riç internazionalitari
E cres la famee dai blogarins furlan cun Internazionalitari
Internazionalitari e je une trasmission di Radio Onde Furlane che e fevele, cuntun tai nazionalitari, des nazions cence stât e des minorancis nazionâls de Europe. Rispiet al formât radiofonic, achì si puedin cjatâ dome lis gnovis e la trascrizion di cualchi pontade speciâl. Dut câs, la idee, e je chê di zontâ ancje cualchi gnove in plui rispiet ae version audio, massime cuant che la trasmission e je in polse, e la segnalazion di libris o altris materiâi in teme cui argoments frontâts.
Compliments a triku, il riç che al aministre Internazionalitari.
04 Saturday Aug 2007
Posted Uncategorizedin
»»» ILfurlanist cence cunfins


text:
Zoologjie
La zoologjie e je la dissipline de biologjie che e studie i animâi. La peraule e ven dal Grêc Zῷov (zoon = "animâl"), e logy ("studi dai").
Brancs de zoologjie[cambie | modifiche il codiç]
- Acarologjie, ven a stâi il studi dai acars e des raspulis o cicîs.
- Aracnologjie, ven a stâi il studi dai ragns e dai sgarpions.
- Cetologjie, ven a stâi il studi dai cetacis.
- Entomologjie, ven a stâi il studi dai insets.
- Etologjie, ven a stâi il studi dai compuartament dai animâi.
- Erpetologjie, ven a stâi il studi dai retii e dai anfibis.
- Ittiologjie, ven a stâi il studi il studi dai pes.
- Malacologjie, ven a stâi il studi il studi dai lecs o moluscs.
- Mamalogjie, ven a stâi il studi dai mamifars.
- Ornitologjie, ven a stâi il studi dai ucei.
- Paleontologjie, ven a stâi il studi dai fossii animai.


text:
martedì 14 luglio 2015
Rondò a la turca
9 coments:
-
-
Biele conte Jaio! Lis contis di agne Lene a son alc e ce.
Di Gae Aulenti o vevin propite tabajât sul Fûrlanâr, velu achì il link: http://furlanar.blogspot.it/2010/02/opera-di-parigi.html
- 14/07/15, 18:42
- Mario Sommarti ha detto...
-
Salve Gio (tante par fâle curte ae Gae:-) si m'impensi de tabaiade ma da cuant chi soi tal paîs dai cii serens mi sint plui responsabil di zirâ lis robis tal biel che tal brut. O vevi scrit mieze furlane e po o ai scancelât le mieze par fâle furlane dal dut, tant la Gae a é muarte tal 2012 e cumó no à plui nuie da dî:-) Mi rint cont chi cjapi le manie di fâ furlan ancje chei che no vuelin seilu par nuie tant che altris a fasin di dut par ignorâ chei che cirin a ducj i coscj di fâ alc par sei furlans. Mandi
Jaio
- 15/07/15, 07:40
- Galliano ha detto...
-
Brâf Yaio, sâstu che lis contis cun la agne Lene lis lei variis voltis, no parcè che no le capissi la prime, ma parcè che ad ogni leture co fâs o scuvierç simpri alc di gnûf de fuarte personalitât di cheste "Agne Lene", une femine come pocjis, cence pei inte lenghe.
Mandi
- 15/07/15, 15:48
- OSCAR B. MONTOYA ha detto...
-
Un saludo para Agne Lene y la Gjildine. Mi plasin une vore. Mandi desde Buenos Aires.
- 15/07/15, 20:33
- Mario Sommarti ha detto...
-
Hola Argjentinos-furlanos, que tal? He preguntado a mi tia si tiene algunos sobrinos en Argentina también. Me a dijo que si y que le gustaría mucho visitar este grande país pero con todos los sobrinos que tiene aquí ella es ya demasiado ocupada.De todos modos, muchas gracias por vuestra visita. Un saludo.
Jaio
- 16/07/15, 11:29
-
-
Nie, o volevi dome visâ i nestris contecurtârs e ducj chei che a intervegnin che sabide 18 di lui, inte arie ex tiro a volo di Bagnarie dongje Palme, cun inizi a lis nûf di sere e je la fieste/conciert Viva Onde Furlane, cun diviers artiscj tanche Carnicats, Claudio Cojaniz, Volvodrivers, Daisy Chain e altris. Fasêt un scjampon par sustignî la nestre radio che e à ancje dedicât oris a la difusion di contis che a son publicadis te ostarie!
CT
PS... come simpri, biele la conte... a vignaressin fûr dai curtmetraçs bogns o ancje une vore teatrâl cun dute la serie di contis dediadis a agne Lene!
- 16/07/15, 14:22
-
-
PS Miôr il cafè masanât sul moment che no lis capsulis, lis supostis, i filtris e altris maraveis :-(
- 16/07/15, 14:23
- Giovanni Nello Malisano ha detto...
-
Jaio ben tornât. Alore la globablizazion mi somee ch à glotude ancje la nestre Cjargne e la nestre int. E tu ses brâf a contâle
- 17/07/15, 20:44
- Mario Sommarti ha detto...
-
Graziis CT, forsit une dí a rivarà ancje a Bagnarie. O viôt bielzà chei dai raps trai cualchi rime e agne Lene platâ un lagrime di emozion. Mandi Nello, si sintín cule prosime conte.
Jaio
- 19/07/15, 16:30


text:
Fiestonone plene di musiche e di Ocitanie usgnot a Aison /Aisone te Val d’Estura (Valle Stura di Demonte), in provincie di Cuneo.
Li dal Bar Centro Fondo Aisone – Stazione Polare Occitana (Vie Ponte 1), a tacâ di 10 di gnot (h. 22) a sunin dal vîf Moussu T e lei Jovents, band di La Ciotat, nassude in bande dai Massilia Sound System, che e met dongje cun snait e cun energjie la cjançon ocitane, il blues e i sunôrs che a rivin de Afriche, des Americhis e dal Mediterani.
Moussu T (aka Tatou e pe anagrafe francese François Ridel), tra lis altris, al è un dai artiscj che a son stâts intervistâts pe realizazion dal libri Occitania, Friuli, Europa. La mia lingua suona il rock editât de associazion Lidrîs e Butui, Moussu T e lei Jovents si cjatin cuntun toc, ‘Putan de Cançon’, ancje tal cd che al è in zonte di chê publicazion.
La serade e larà indenant cul dj set di DJ Bubu. Par savênt di plui: 0171 95717 e info@barcentrofondo.it.
Une biele ocasion par fâ une gjite ‘fuori porta’.


text:
Sardegne: nassût il Comitadu 482
Ai 12 di Setembar a Bilartzi / Ghilarza, in Sardegne, al è nassût il “Comitadu 482, pro s'ufitzialidade de sa limba sarda” (Comitât 482, pe uficialitât de lenghe sarde). La associazion – come che si pues lei tal so document fondatîf – e à chê di: lavorâ par che la leç statâl 482/99 (pe tutele des minorancis linguistichis storichis) e sedi metude in vore ad in plen; viodi che i progjets e i intervents dai ents locâi a ledin daûr di ce che e previôt la leç; informâ la opinion publiche sui svilups, su la metude in vore o no de leç; meti adun iniziativis e propuestis par sensibilizâ la int e sburtâ ents, istituzions e partîts a meti in vore le leç; controlâ i efiets e denunciâ i atacs cuintri de leç; e, se dal câs, imbastî azions legâls par difindi la aplicazion corete de leç. A meti in pîts il Comitadu al è stât un grup di operadôrs linguistics che al à partecipât al cors di autoformazion promovût dal Ufici pe lenghe sarde de Provincie di Aristanis / Oristano. La gnove realtât associative si zonte duncje al Comitât 482 nassût in Friûl tal 2002 simpri cun chê di difindi i dirits linguistics fissâts de leç 482/99. Il Comitadu al à ancje screât un blog che si cjate alì de direzion: comitadu482.blogspot.com .
Font: Comitadu 482, 13/09/08


text:
Domenie ai 13 di Setembar Arenys de Munt al è stât il prin comun catalan a ospitâ un referendum su la indipendence de Catalogne. La partecipazion al vôt e je stade dal 41%, ven a dî plui alte di chê pal referendum su la costituzion europeane e fintremai di chê des elezions europeanis. Il 96% dai citadins che a son lâts a votâ a àn dite di sì ae indipendence. I vôts a pro de indipendence a son stâts di plui di chei che, intal 2006, al veve otignût il gnûf statût di autonomie de Catalogne. La plui part dai partîts catalans al à laudât la iniziative e si à mostrade contente pal risultât. Il vôt al è stât, invezit, judicât inutil dai rapresentants dai partîts spagnoliscj, ven a dî socialiscj (PSC) e popolârs (PP). I organizadôrs e i sostenidôrs dal referendum, intant, a son za che a lavorin par che altris comuns a ledin daûr dal esempli di Arenys de Munt. In dì di vuê, a saressin bielzà uns sessante lis aministrazions locâls interessadis a davuelzi un referendum su la indipendence tal lôr comun.
Font: Vilaweb, 14/09/09


text:
Tal
2011 847 mil personis a àn declarât intal censiment uficiâl fat in
Polonie di sintîsi slesians. Tal 2014 passe 120 mil personis a àn
firmât une petizion par che lis istituzions polachis a ricognossin
la Slesie tant che regjon autonome e il status di minorance pe sô
popolazion. Cuant che, sul prin di tacâ di chest an, la cuistion e
je rivade al esam dal Parlament di Varsavie i rapresentants dal
partît autonomist Ruch Autonomii Slaska
si son cjatâts al centri di ofesis e di atacs verbâi di ogni sorte
de bande dal partît di maiorance e di chês altris fuarcis
nazionalistis e populistis. I membris dal partît autonomist a son
stâts batiâts di traditôrs e nemîs de Polonie, e al è cui che al
à dite che a varessin di jessi metûts sot procès e cui che a
meretaressin justiziâts. Atacs che a àn lassât scaturîts ancje i
rapresentants de Aleance Libare Europeane, che il Ruch
Autonomii Slaska al è un dai membris.
La Aleance e à za fat savê che e puartarà la cuistion denant des
istituzions europeanis – Comission, Consei e Parlament – par
domandâur che a metin in at lis azions che a coventin par fâ
rispietâ chei dirits che a varessin di jessi la fonde de Union
Europeane.
Font:
EFA,
18/01/16


text:
L’Udin al cjape cuatri patafs e al da almancul trê delusions ai furlans. La scree uficiâl dal gnûf stadi dai Riçs cu la prime partide de seconde part dal campionât e va inte maniere piês pe scuadre blancje e nere, e no dome par vie che la Juve che e rive in Friûl no somee nancje di un et a chê che e veve pierdût cul Udin par un a zero e duncje e vinç cence fâ nancje masse fature.
La Juve e je fuartonone par so cont e magari cussì no l’Udin le jude a piturâ di colôr di rose la zornade di Sant Antoni dal Purcit. La scuadre di balon furlane si fâs menâ ator de formazion di Allegri e al ven il dubi che ancje i tifôs furlans a vegnin cjapâts pal boro de societât blancje e nere.
E veve di jessi la fieste dal gnûf Stadi Friûl, ma si à let e si à sintût fevelâ dome di Dacia Arena. E veve di jessi la scree dal implant cu la sô segnaletiche plurilengâl e impen no si à viodût nancje un cartel di chê fate. E veve di jessi la partide dal riscat dai blancs e neris, dopo de prestazion ‘double face’ cuintri dal Carpi, e invezit e je stade une gare a sens unic, marcade – o, miôr, maglade – ancje di erorons decisîfs, ducj a pro di chê altre scuadre di Turin che no je il Toro.
Il prin di cheste serie al è chel di Karnezis, par solit atent e reatîf, che dopo un cuart di ore al reste fer suntune punizion di Dybala e al cjale la bale jentrâ in puarte. Il secont al è la durmide coletive fate de difese bancje e nere trê minûts plu indenant, cun Khedira che al va in gol cence fastidis. Il tierç al è il fal di Danilo su Mandzukic, che al jere za in direzion de segnadure: esplulsion dal brasilian, Udin in dîs e rigôr che al devente il trê a zero, ancjemò par merit di Dybala.
La Juve e je fuarte e cun trê goi te scarsele e cuntun om in plui dai aversaris e rive a fâ valê dut il so strapodê cence masse padins. L’Udin al tartaiave za sul imprin de partide e cumò al fâs ancjemò piês e tal desert blanc e neri lis unichis oasis cuntun tic di snait e di dignitât a son la buine volontât di Thereau, il dinamisim di Badu e l’impegn di Felipe, intant che tal mieç dal cjamp i tentatîfs di interdizion e di impostazion di Lodi no rivin a produsi alc e ce.
Il prin timp si siere cuntun altri gol ancjemò pai ospits – lu segne Alex Sandro – e cuntune salvament di Karnezis, che almancul lui al torne in se, suntun tentatîf di Khedira. La seconde frazion si vierç ancjemò cu la Juve che e comande e cul Udin in zenoglon e lis sostituzions a confermin cheste ande, stant che Morata al cjape il puest di Dybala e al cîr di imitâlu sot puarte (ma Karnezis i dîs di no). Colantuono al cambie Di Natale cun Zapata e Thereau cun Bruno Fernandez, ma in atac no son grancj cambiaments, a part une punizion di Lodi che e ven parade cun mistîr de bande di Buffon.
E cussì a restin il poker juventin, la sodisfazion, par cualchidun, che a Udin tal mês di Març si fasarà une partide tra la rapresentative dal Stât talian e chê dal Stât spagnûl e la sensazion, in tribune e denant de television, di jessi stâts menâts ator, cence jessi il purcit di Sant Antoni, che almancul chel al jere par definizion un torzeon (ma no un mone…).
Sperìn che al cambi alc, a tacâ de partide cul Palermo.


text:
Vuê su Onde Furlane si fâs fieste pe vilie di Nadâl. A tacâ di 10 a buinore la “radio libare dai furlans” e fasarà une programazion speciâl cun intervents di in direte di ospits e scoltadôrs e musiche dal vîf.
Vie pe matine al sarà ancje il conciert acustic dal progjet Marilenghe di Marisa Scuntaro, Lucia Clonfero, Michele Pucci: musiche popolâr furlane presentade cun cûr e cun sintiment. Tal dopodimisdì, a tacâ des 3, e sarà une edizion speciâl dal program ‘Gabri Terapia’: trê oris di hip hop cul miôr dai dj e dai rappers dal teritori.
La sere, di 7 vie par dute la gnot fintremai a 8 di buinore dai 25 di Dicembar, si fasarà la sieste edizion di Piotrethon, maratone radiofoniche cun speakers, concierts e djsets.
Cun di plui la fieste e je za tacade nossere cu lis sperimentazions di ‘Buio Omega’, pontade speciâl dal Hybrida Show.
Pe cuantitât, pe varietât e pe cualitât chê di Onde Furlane si pues clamâle la lungje vilie di Nadâl, cemût che si lei achì.
Il program complet si pues leilu diretamentri sul sît de Radio, che e esist, che e resist e che e fâs ducj i dîs un lavôr di servizi public, che però nol ven ricognossût cemût che al covente.
Al è pardabon un parados che une esperience di vivarositât culturâl di chê fate e vedi di scugnî scombati ducj i dîs par fâ la sô ativitât a pro dal Friûl in Friûl e ancje dal Friûl che al è pal mont.
Cheste situazion e ven comentade ancje in rêt: achì e achì.
Alc in cont di cheste situazion lu vevin scrit ancje nô.


text:
Voleiso savê ce timp che al fasarà doman in te Regjon Friûl – Vignesie Julie?
Probabilmentri la miôr robe di fâ al è consultâ il sît dal OSMER, che fra l’altri, al volte lis previsions par Sloven, Todesc, Inglês e Furlan.
Chest al è il leam a la pagjine par Furlan, che us vevin zà segnalât.
Il probleme però al è che al è zâ plui di un mês la pagjine in lenghe furlane no funzione plui! O vin sintût che a son daûr a rinovâ l’apalt de traduzion… Spetìn fidançôs alore, e magari provìn a lei lis previsions par Sloven, che si impare simpri alc di gnûf!
Furlan… inulât li dal Osmer
Voleiso savê ce timp che al fasarà doman in te Regjon Friûl – Vignesie Julie?


text:
PUBLICAZION ATS CUNSULENCIS E COLABORAZIONS
AVÎS A CUI CAL DOPRE MOZILLA FIREFOX
I file .ods chi sot publicâts a puedin dâ problemis di visualizazion se vierse dentri dal browser in cuestion.
Par podêju consultâ al è duncje necessari scjamâju in locâl (tast dietri dal mouse - Salve cun non).
Consulents e colaboradôrs curriculum vitae
Si met in zonte, daûr des disposizions dal art. 10, c.8 e art.15, c.1, let.b, D.Lgjs.33/2013, il curriculum vitae par ognidun dai titolârs di incarghe di consulence e colaborazion conferidis di bande de Comunitât Culinâr dal Friûl e dividudis par an.
An 2013-2014-2015-2016
Tabelis relativis a lis listis dai consulents
Si met chi in zonte, daûr des disposizions dal art.15, c.2, D.Lgjs.33/2013, la liste des incarghis di consulence e colaborazion cu la indicazion dal ogjet, durade e compens de incarghe conferide di bande de Comunitat Culinâr dal Friûl e dividudis par an.
Consulents e colaboradôrs - Atestazions
Si met chi in zonte, daûr des disposizions dal art.53, c.14, D.Lgjs.165/2001, la atestazion di situazions, ancje potenziâls, di conflit di interès par ogni titolâr di incarghe di consulence e colaborazion conferidis di bande de Comunitât Culinâr dal Friûl.
An 2013-2014-2015
Listis consulents e colaboradôrs autonoms
Si met in zonte, daûrs des disposizions dai comis 18, 54 dal art.3, L. 244/2007, art. 46 D.Lgjs.112/2008, L. 133/2008, la liste dai compens erogâts ai consulents/colaboradôrs autonoms de Comunitât Culinâr dal Friûl.
I elencs a son disponibii pe consultazions li dal Ufici Resonarie.
Incarghis conferidis
Si metin in zonte lis incarghis conferidis daûr dal art. 1 c. 127 L. 662/96 e seguitivis modifichis e dal art. 3 c. 18 L. 244/07.
- Determine 49/2010 Ufici Ambient: Afidament consulence juridiche aministrative - Studi BELLONI
- Afidament incarghe di consulence pal Sportel Unic Ativitâts Produtivis - an 2010
- Afidament incarghe professionâl di assistence fiscâl - an 2010
- Determine incarghe De Vitis
- Determine incarghe Del Fabbro associâts
- Determine 50/2011 Ufici Personâl: Afidament di une colaborazion a progjet
- Determine n. 25/2012 Ufici Personâl: Proroghe afidament di une colaborazion a progjet
- Determine n. 51/2011 Ufici Personâl: Afidament di dôs colaborazions a progjet
- Determine n. 3/2012 Ufici Personâl: Afidament incarghe consulence fiscâl dot. Cattelan Gianfilippo
- Determine n. 23/2012 Ufici Segretarie: Afidament incarghe in materie archeologjiche dot.esse Cividini Tiziana
- Determine n. 16/2013 Ufici Personâl: Afidament di une colaborazion a progjet dot.esse Morocutti Michela
- Contrat lavôr a progjet dot.esse Morocutti Michela
- Determine n. 38/2013 Ufici personâl: Retifiche determine n. 16/2013 Ufici Personâl
- Determine n. 40/2014 Ufici Resonarie: Afidament di un contrat co.co.co. pe atuazion di ricercjis specifichis tal ambit de storie de architeture poliorcetiche e ricognizion di buinis pratichis di restaur


text:
NO SON PERAULIS PAR VECJOS. Car sharing
Mandi nono!
Mandi frute. Ce brute muse! Cualchi probleme?
O varès di là a Udin, ma o ai la machine a justâ.
Eh, bon, lâ a Udin nol sarà mighe un probleme? Cuant che o jeri zovin o levi in biciclete!
Sì, nono, lu sai. Ancje i cjargnei a vignivin jù de Cjargne batint il tac! Ma no ai dute la zornade di butâ vie, jo.
E no puedistu doprâ la coriere? No si usie plui?
O podarès, ma o ai di là in dôs trê buteghis ancje fûr de citât. Almancul che e fos il car sharing.
Ce? Almancul “che a sierin”? E cemût fâstu a lâ intune buteghe sierade, dopo?
No “che a sierin”, nono, il car sharing! Si clame car sharing cuant che tu condividis la machine cun altre int.
Ah, biele robe! No, no, lis machinis e lis feminis no si à di dividilis cun nissun. No son mighe salams.
Ma nono, e je une cuistion di ecologjie, di risorsis. Doprâ mancul lis machinis, e doprâlis insiemi.
Biele robe! Une volte o ai imprestade la mê 128 a Bepo, e mi è tornade indaûr cuntune pache, che me le veve voltade intune cinccent!
Ma cul car sharing la machine no je tô! Al è il Comun che al met a disposizion in cualchi puest in citât un pocjis di machinis. Tu tu ‘nd cjapis sù une e tu le dopris cuant che ti covente.
E ce crodino, chei dal comun, di dâ fûr machinis cussì, come che a fossin blave pai cunins? O sin in Italie: cui vuelistu che lis torni indaûr?
Ma no, nono: par cjoli une machine tu âs di fâ une tessare, lassâ il to numar di cjarte di credit tant che garanzie. Al è come un nauli. E tu puedis doprâ une machine cence paiâ bol, sigurazion…
Mmmh, e cui paijal la benzine? Jo o il comun?
Nuie benzine: pal car sharing si doprin machinis eletrichis.
Machinis eletrichis? E ce vano vie, cul fîl tacât al parecolps? E se tu sbaliis strade? Si ingropial dut?
Ma sù po, nono: a àn une batarie!
Sigûr! E tu âs di lâ atôr cu lis batariis gnovis, tal câs che si scjarii? Ma. A àn cjatât propite il non just: che a sierin buteghe, par me. Jo o voi indevant cu la mê biciclete!
✒ Bete Di Spere


text:
Une biele iniziative editoriâl in lenghe furlane che e met dongje tescj di lei e di scoltâ, ilustrazions di cjalâ e di gjoldi, storiis di discuvierzi e di tornâ a contâ e altre documentazion ancjemò.
Il so titul al è Tieris Antighis, Peraulis Incjantadis e al è un progjet metût adun de bande de associazion Lenghis dal Drâc – Amîs di Onde Furlane cul jutori de ARLeF (Agjenzie Regjonâl pe lenghe Furlane).
A son trê libruts di sù par jù trente pagjinis par om che a son compagnâts di trê cds. Lis publicazions a metin in contat il Friûl, te sô fisionomie unitarie e plurâl, cun altris tieris de Europe, lant daûr di conessions che a vegnin intivadis inte narative popolâr, tai siei temis, tai siei personaçs e plui in gjenerâl te dibisugne che ducj i popui e dutis lis lenghis a àn di contâ e di contâsi. Cussì il Friûl furlan e sloven si cjate adun – e si cjale tal spieli – cul Gales, cu la Scozie e cul Paîs Basc.
Tieris Antighis, Peraulis Incjantadis al nas de colaborazion tra Carli Pup, che al à metût dongje i tescj e ju à adatâts e voltâts là che al coventave, e Guido Carrara e Lussia di Uanis, che a àn fat lis ilustrazions. Adun cun lôr, a àn lavorât su chest progjet ancje Giulia Spanghero, pe grafiche, e Aida Talliente e Michele Polo, che a àn metût a disposizion de iniziative lis lôr vôs e la lôr esperience teatrâl, par contâ chês stessis storis che si cjatin scritis e pituradis tes pagjinis dai trê libris.
Ogni volum al ten dongje dôs contis compagnadis di une schede di profondiment che e tocje lis lenghis, i diviers teritoris e i temis de narazion. Tal prin libri, cul titul “Il re che al duar”, si cjatin une conte dal Gales, “Sot de culine dal noglâr”, e une slovene, “Il cidin dal re”. Tal secont – “Il frut scambiât” – a son lis contis “Il fi dal fari” (de Scozie) e “Il guriut curiôs e il paiant malât” (Friûl). Tal tierç, che il so titul al è “La nuvice incjantade”, a son une conte basche (“La siore dal landri) e une furlane (“Un amôr fûr di usance”).
Tieris Antighis, Peraulis Incjantadis al è un imprest che al promôf la leture e la interculturalitât e che al pues judâ la didatiche dal furlan e par furlan, stant che lis schedis che a compagnin i tescj a puedin deventâ un pont di partence. I trê libruts a vierzin lis puartis par gnovis ricercjis, par gnovis cognossincis e salacor ancje par gnovis contis, par vie che ce che si lei, che si cjale e che si scolte a sticin la curiositât di cui che al lei e in gjenerâl a fasin vignî gole di viazâ cu la fantasie, e no dome cun chê.
Il progjet al è stât pensât pai fruts di dîs agns, ma pes sôs carateristichis al è interessant un pôc par ducj, cence limits di etât. Doman, martars il Prin di Març a cinc sot sere, li dal Museu Etnografic di Udin, tal Palaç Giacomelli in Borc di Greçan, si fasarà la presentazion uficiâl inte suaze di Par furlan ator par Udin, il program di events e di iniziativis metudis dongje dal Sportel comunâl pe lenghe furlane Furlan in Comun cu la colaborazion di altris sogjets dal teritori, propit cun chê di promovi ator pe citât la lenghe furlane e la produzion culturâl contemporanie par furlan.


text:
Ogni mês si fâs la lune, ogni dì si impare une.
Vuê, par esempli, o discuvierzin che salacor bielzà tra i secui XV, XVI e XVII e esisteve chê robe fantomatiche, in realtât inventade tal secul passât, che e ven clamade “Isontino” e che soredut no veve – e no à – nuie ce fâ cul Friûl… (gulp!!!)
Nus al insegne il titul di un comunicât stampe dât fûr de Universitât che a chest pont no savìn plui cemût clamâle (dal Friûl? dal Isontino? di palaç Antonini, sezion periferiche dal ateneu «triveneto»?), che al fevele – cemût che si lei achì – dal «Reportage dal Friuli e dall’Isontino durante la Repubblica di Venezia».
Se a dânus cheste informazion e je la istituzion che par leç e varès di jessi il centri de ricercje e de cognossince storiche dal Friûl, o sin a puest. Nus tocje tornâ a dî: «Mamma, ho perso il Friuli».
A proposit di savints, savês e mont academic, doman a Udin al tache ancje il Mimesis Festival. Arte, Filosofia, Diritto. Il program al è interessant e i materiâi di publicizazion a son preseôs, ma oviamentri a son dome par talian…
I reladôrs stes a son pe plui part talians, a ‘nd è ancje cuachidun di chenti e dome l’artist Tadej Pogačar, che al è sloven, al da, almancul su la fonde de cjarte di identitât, chel “quid” di internazionalitât che dispès si domande a iniziativis di cheste fate.
O tornìn a marcâ che la manifestazion nus somee interessante – e je la prime volte che e ven inmaneade – ancje se no podìn fâ di mancul di nasâ l’odôr di une sorte di version udinese di “Pordenone… sielzêt voaltris cuâl che al è il verp che us plâs di plui”.
Cjalant il program o cjatìn une robe interessante: te pagjine 18, là che si presente une conference in cont de “La filosofia di Miles Davis” il non de regjon “Friuli – Venezia Giulia” al devente “Friuli Venezia – Giulia”…
La manifestazion e je inmaneade di “Territori delle idee”.
Al vignarès di dî: «Lis ideis a son tantis – forsit! – ma i teritoris e la idee di teritori…dulà sono?»
Culachidun al podarà dî che almancul e je une liniute…


text:
Gnûf apontament cun Babêl Europe su lis frecuencis di Radio Onde Furlane. Doman, martars ai 6 di Setembar, in direte a 11 a buinore, e miercus ai 7, in repliche a une dopo di misdì, te programazion de radio libare dai furlans (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) al torne in onde il program cuindisinâl dedicât ae produzion musicâl tes lenghis minorizadis dal continent.
Il viaç a torzeon tra grups, soliscj, discs, concierts, minorancis e nazions cence stât al cjaparà dentri une des gnovis cjançons dai sarts Dr Drer & CRC Posse e une altre cerce dal disc di esordi de cjantante ladine fassane Martina Iori, dongje di un classic dal repertori dai Lou Seriol, di une version particolâr de plui cognossude cjançon par griko, Kalinfta, e di ce che al salte fûr di un progjet pardabon babelic che al ten dongje lenghis e teritoriis – la iniziative si clame Tosta e il grup di musiciscj al à non TostaBand – che al è stât metût adun inte suaze di Donostia / San Sebastian capitâl europeane de culture 2016.
Si fevelarà ancje dai discs tes lenghis minoritariis che a àn passât la prime selezion dal Premio Tenco di chest an e de rassegne di lenghis, dialets e visions cence confins, Evò ce Esù, che e je stade inmaneade dai 2 ai 4 di Setembar stâts a Martignano, te Grecie Salentine.
Cui che nol rive a scoltâ Babêl Europe tai siei oraris di emission al pues simpri tornâ a cjatâ (e scoltâ) lis pontadis dal program in rêt.


text:
E veve di jessi la partide dal riscat, dopo de maluserie di Milan. E la partide dal rilanç, dal Udin e di dut il campionât, cu la scuadre furlane clamade a fermâ la Rome che no cognòs limits.
Magari cussì no, daûr dal risultât finâl e no dome di chel, no je stade cussì: ni chê, ni chê altre.
L’Udin cu la Rome al à mostrât une muse miôr, sei in confront cu la avilizion di ciertis trasfiertis sei rispiet ae ande, ancje chê no masse biele, des partidis in cjase. Soredut tal prin timp la scuadre furlane e à mostrât di vê gjambis, cûr e sintiment. E nol è mancjât nancje un tic di sfighe, a tacâ dal pâl cjapât di Muriel juste sul imprin. Però nol è stât avonde: parcè che si zuie doi timps, par esempli.
E cussì no je cuistion di sfighe, ma di tignude atletiche, di capacitât di lâ al tîr e di leture de partide de bande de bancjine. Cun di fat, tal secont timp, cul passâ dai minûts, l’Udin al è lât al mancul, al è calât te intensitât dal so zûc, al à vût plui problemis a rivâ a tirâ in puarte.
Di Natale al è il pont di riferiment, ma in tantis ocasions al stente. Lazzari al stente e vonde.
In bancjine a son altris che a podaressin fâ maraveis, a tacâ di Maicosuel, ma o che no zuin o che a jentrin tart (masse tart) e a zuin pôc (masse pôc).
No saressial il câs di cambiâ alc, soredut li devant?
Il paradòs, ma dome par mût di dî, al è che i problemis dal Udin cu la Rome si son palesâts propit ta chel chel al è stât il moment plui favorevul pai blancs e neris, ven a dî dopo de espulsion di Maicon. In chest câs Guidolin al à falât dutis lis sieltis: lu à ametût ancje lui. Al contrari Garcia al à fat la mosse juste, la Rome si à compatade e in chel instes e à cjapât velocitât. E cussì e je finude un a zero pe Rome. E cumò il campionât al torne a tacâ di Sassuolo.
PS. Provìn a viodi alc di positîf: cu la Rome si à sfantât il record de imbatibilitât in cjase; sperìn di che al ledi al mancul ancje il tabù dai bogns risultâts che no rivin fûr dal Friûl.


text:
Chê di vuê e je une zornade particolâr, pe storie e pe atualitât dal Friûl. Cun di fat al è l’inovâl de “Joibe Grasse” dal 1511, riviel popolâr che al sclopà a Udin e si slargjâ inte plui part de Patrie.
Al è un fat storic une vore impuartant, par plui resons: al è un dai tancj moments là che i popul furlan al à mostrât dignitât, personaliât e cussience di se; e je la prime grande insurezion de Europe de Rinassince; e je une ocasion là che in particolâr i contadins furlans a àn cjapât sù une vere sogjetivitât politiche, che tra lis altris, un pôcs di agns plui indenant, tal 1533, e cjatà un vêr ricognossiment istituzionâl inte cussì clamade “Contadinance”.
Par chestis motivazions e pal fat che il riviel dal 1511 al è stât fat cuintri de prepotence dai nobii e pe difese dai “dirits antîc” des comunitâts rurâl, lis associazions e chês altris entitâts des comunitâts furlane, slovene e todescje dal Friûl, che si dan dongje tal Comitât/Odbor/Komitaat/Comitato 482 ancjemò tal 2004 a à sielzude cheste date tant che “Zornade Furlane dai Dirits”.
Chê dai 27 di Fevrâr e je une ocasion speciâl par fâ une riflession sui dirits, soredut chei che a son ricognossûts su la carte ma che masse dispès in concret a vegnin ignorâts, menaçâts, sbeleâts e fintremai scancelâts. E ogni an a vegnin fatis iniziativis di pueste e alc dal gjenar al è stât fat in passât, tal sô piçul, ancje de bande de associazion Lidrîs e Butui.
Un dai sogjets plui atîfs tal memoreâ la “Joibe Grasse”, la sô storie e i siei leams cu la contemporanitât, propit in cont di dirits, di partecipazion e di democrazie, al è Radio Onde Furlane, che inte zornade di vuê e fâs indenant une programazion specifiche, che si pues scoltâle ancje vie internet, ae direzion www.ondefurlane.eu.


text:
Vuê al è martars e a 11 a buinore su Onde Furlane al torne Babêl Europe, la trasmission cuindisinâl dedicade ae produzion musicâl tes lenghis minorizadis dal continent.
Dentri dal secont apontament dal mês di Mai di chest an, che si podarà scoltâlu in repliche ancje miercus ai 17 a une dopo di misdì e sabide ai 20 a une e mieze dopo di misdì, si fevelarà di rivistis e di libris.
In particolâr, si fevelarà dai numars plui resints di Nazioni e Regioni e di La causa dei popoli, publicazions fatis par talian e tal Stât talian che a àn par sigûr, ognidune cu lis sôs specificitâts, une vision babeliche de Europe e dal mont.
Cun di plui si fevelarà ancje de trentesime edizion dal Salon Internazionâl dal Libri di Turin, che si davuelzarà dai 18 ai 22 di Mai, cun chê di viodi se tal so program si cjate ancje chest an alc di interessant, di furlan e soredut di babelic.
Si tocjaran ancje altris argoments di atualitât e si scoltarà musiche, dilunc di un percors che al cjape dentri il Gales, i Paîs Catalans, la Ladinie e la Irlande, cu lis selezions musicâls gjavadis fûr dal repertori dai Super Furry Animals, di Claudia Crabuzza, des Ganes e dai Imlé.
Chi di cualchi dì, ancje cheste pontade di Babêl Europe, dopo de emission in direte e des replichis di doman e di sabide, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.


text:
16 gennaio 2008
Il Pape
Magari e sarà ancje une vision semplicistiche, ma no jessint un teolic ma un dal popul, mi plâs resonâ par cuestions semplicis.
Dit chest, o fâs une riflession su la cuestion che di cualchi zornade e à tignût e e ten banc sui gjornâi: il Pape nol larà plui ae Universitât La Sapience di Rome a fevelâ pe scree dal an academic.
Secont me e je une sconfite par ducj. Ma no parcè che la Universitât e à di vê une sotanance tai confront dal Vatican: o soi un convint sustignidôr de laicitât des istituzions statâls e dal principi che e vedi di jessi une "libare glesie intun stât libar".
Ce che mi à avilît al è il fat che e sedi mancjade une ocasion di sane dialetiche tra sogjets che le puedin ancje pensâ in maniere difarente.
A àn fat mâl a domandâ che il Pape nol intervegni, al à fat mâl il Pape a rinunciâ a la visite ae Universitât, a àn fat mâl i politics a cjapâ la ocasion par creâ inmò tension, a àn fat mâl i gjornâi a dâ dute cheste rilevance a un episodi che al è deventât un câs mediatic li che si à cjalât plui al contor che a la sostance: che si vedi vude voie di creâ la enesime barufe? No lu sai, ma il suspiet mi reste...
Tornant a la cuestion, la universitât e varès di jessi il lûc dal resonament e dal confront des ideis: ducj a varessin di vê il dirit di esprimi la lôr idee, lis lôr teoriis e ducj a varessin il dirit di contestâ in maniere pacifiche e dialetiche ce che no condividin. Invezit ce che o ai viodût jo al è stât un stiçâ une polemiche pardabon puare dal pont di viste inteletuâl, uman e democratic.
16 commenti:
- thermonuke ha detto...
-
Doi fats:
PRIN: Oltre a ve volut le messe in latin dite voltant le schene ae int, al par che al vedi afermat che Galileo al a vut un proces just e che al sedi stat riabilitat (visinsi che el so predecesor al veve domandat scuse...) par une convenience pulitiche.
El secont al e che al Pape j'an lassat tabaja in Turchie ma no ae Sapience li che invecite no an vut problemas a di le lor personagjos di plui bas nivel (tant plui bas).
Ancjemo une volte o vin pierdude le ocasion di fa viodi che sin un pais civil al mont intir.
Forsit al a reson Calderoli che al a dite "La Sapienza va ribbattezzata L'Ignoranza (jo o disares l'intolleranza)" ma in quant a aperture (o tolerance) ancje Benedet tornant a svangja cierts argoments che oramai si crodevin digjeris non d'a mostrade masse no?
- 17/1/08 09:27
- Luca Peresson ha detto...
-
Dal dut dacuardi cun te Thermo.
In curte:
(1)
Il pape nol veve di tornâ indaûr inte sielte di lâ a "La Sapienza".
(2)
Il retôr nol veve di invidâlu.
- 17/1/08 13:00
- Marino ha detto...
-
La citazione di Feyerabend, filosofo austriaco, sconosciuto ai più, riferita dal prof. Ratzinger in una conferenza del 1990 (?): "La chiesa dell'epoca si attenne alla ragione più che lo stesso Galileo", francamente può essere interpretata ambiguamente. Come hanno fatto quei 60 proff. seguiti dai soliti facinorosi.
Sono contrario ad ogni forma di intolleranza. Qualsiasi persona, e non solo il papa, deve avere la possibilità di esprimersi nei luoghi adatti.
Mi dispiace che l'Italia quotidianamente ci dia valide giustificazioni per vergognarci di essere italiani.
mandi
- 17/1/08 13:53
- ILfurlanist ha detto...
-
Sta atent a celebrâ masse Zuan Pauli II: sastu che a chês celebrazions i tiei amîs di Glesie Furlane no son lâts? ;-)
- 17/1/08 17:04
- Luca Peresson ha detto...
-
Caro Marino,
I 60 professori (dei facinorosi per ora non mi interesso) sottoscrivevano la riflessione di un loro collega; una riflessione risale ad oltre due mesi or sono e che non è stata presa in considerazione fino a che non si è determinata una tensione tale da giungere ad uno scontro.
Come vedi, Marino, l'accusa di incapacità ad accettare un confronto andrebbe forse rivolta ad altre parti.
Successivamente a questo scontro abbiamo visto giornalisti e politici dare interpretazioni, citare (spesso falsificando) ed avversare quelle tesi formulate mesi prima. E, guarda caso, in ognuna di queste riflessioni erano i professori ad aver usato "la spada dell'intolleranza".
Quindi, caro Marino, su una cosa sono d'accordo con te: questa classe politica e questa informazione è qualcosa di cui vergognarci. Ma almeno resta la soddisfazione di scoprire che in Italia esistono ancora uomini di scienza che usano autonomamente la testa ed esprimono pacatamente le proprie convinzioni (condivisibili o meno che siano) senza aver appaltato il cervello al proprio superiore o al proprio parroco.
- 17/1/08 17:43
- Christian Romanini ha detto...
-
Intant grazie pes vuestris riflession.
Come che o ai za dit, o ai une posizion avonde critiche su pape Benedet XVI.
Cun Luca o soi dacuardi che il pape nol veve di rinunciâ, ma no capìs parcè che il retôr nol varès vût di invidâlu. No sai se lis proceduris solitis a son stadis rispietadis o mancul, ma no riten che al sedi un erôr in se.
di marino o condivît il dirit di ognidun a podê esprimisi.
dree: jo no celebri Zuan Pauli II, o ai dome ricuardât un episodi che mi à fat plasê: po dopo tancj a son i ritarts e lis mancjancis, ancje se no cognòs dal dut lis motivazions parcè che Glesie Furlane no à partecipât a la visite dal 1992.
Ancje jo, cun chescj episodis mi vergogni di vê scrit su la cjarte di identitât: cittadinanza italiana.
- 17/1/08 23:02
- Luca Peresson ha detto...
-
"No sai se lis proceduris solitis a son stadis rispietadis o mancul, ma no riten che al sedi un erôr in se."
Un che nol sâ al pues pandi judizis?
"di marino o condivît il dirit di ognidun a podê esprimisi."
Dapardut?
- 18/1/08 02:25
- forestpark ha detto...
-
Sule oportunitat di invida' el Pape ale Sapienza, no stin dismenteasi che cheste Universitat, tra le plui grandes al mont par numar di studens, a ere stade volude dal Pape Bonifacio VIII.
Les universitas e varessin di iessi un luc di dialogo, specialmentri tra int di divierses opinions.
Le Columbia University, i crot no prime dal 2006, e a vut come speaker el President dal Iran, Ahmenajad. Quale mior occasion di fai mill domandes, che velu li' sul palco?
Stesse robe e podeve iessi fate cul Pape, magari, invidalu e permetti ancje un scambio di domandes e rispuestes a le fin.
Ecco el poc cal dis el FT:
http://www.ft.com/cms/s/0/94947552-c3d6-11dc-b083-0000779fd2ac.html
li cal ven sottolineat el fat che studens e varessin "dat fastidi" ale visite cun musiche ad alt volum.
Che tra l'atri el reat di eresie, al esist ancjemo' in qualchi Pais (come nega' el olocausto), ma su le oportunitat e utilitat di misures di chest tipo si podaress magari discuti in tun atri post.
Mandi
- 18/1/08 03:50
- Christian Romanini ha detto...
-
Luca, o speri che la prime domande e la tô considerazion no sedin indreçadis a mi. Se invezit e je cussì ti prei di slarîmi dulà che al à voie di rivâ il to resonament, parcè che no lu ai capît.
E po no ai nancje capît parcè che il dirit di opinion al varès di vê dai limits: parcè domandistu "dapardut"? Sono puescj li che cualchidun nol pues fevelâ?
- 18/1/08 06:41
- thermonuke ha detto...
-
Luca, o precisi che el to prin coment, d'acuardi cun me, al a comuncue conclusions che jo no ai (mi riferis al nol veve di invidalu).
Christian no tocje a mi rispuiditi ma:
si, e son chescj puescj, al e evident, al pape al e stat IMPEDIT di tabaja a Rome (in Turchie invecite no....).
Le domande e reste sino veramentri chel pais civil che si svantin di jessi?
Sottodomande provocatorie: isal un cas che chest al suciedi in tal unic pais ocidental li che al e al governo un partit che si clame RIFONDAZIONE COMUNISTA?
- 18/1/08 10:21
- Jaio ha detto...
-
Par furlan o par latin, al é simpri e dome par tirânus in te glêsie. S'al fos ch'o las in paradîs diretamenti o lu disarès vulintîr un ave marie in dutis lis lenghis ma o sai ch'o sai stâ zence e che il gno paradîs, se no lu fâs jó achi in te cjere a no mal fâs nissun tal al di là.
- 18/1/08 10:34
- Luca Peresson ha detto...
-
Christian:
tu pandis une posizion dant reson a une part. Chest al significhe dâ tuart a di un altri. O torni a scrivi la tô frase cambiant il subiet (dal tô judizi):
"No sai se lis proceduris solitis a son stadis rispietadis o mancul, ma o riten che Cini al vedi falât"
Ce ti samee?
A proposit. Chês che tu clamis "lis proceduris solitis" a son regulis che an plui di 700 agns. Viôt tu...
"Sono puescj li che cualchidun nol pues fevelâ?"
Ancje in chest câs la domande juste e je difarente: "Ognidun al à il dirit di dî chel che al pense dapardut e cuant che al à voie?", al è chest il "dirit di peraule"? O a son dai puescj dulà che in particolârs moments no al è DUT consintît. Par esempli:
1) il consei comunâl;
2) il tribunâl;
3) lis cerimoniis uficiâls;
...
O no?
Chel che la plui part dai "difensôrs dal dirit di paraule" stan fasint fente di dismenteâ al è che nissun si è declarât cuintri di un intervent dal pape a "La Sapienza" ma pluitost cuintri de sielte dal retôr di dâ al pape la incjarie di tignî la "lectio magistralis" di viertidure da l'an academic.
No crôt che domenie tu podaràs lâ a fâ messe. E, par jessi clârs, o crôt che tu no vedis il dirit di fâlu. E se chest ti samee la violazion dal tô dirit di peralue no sai ce fâ.
Thermo:
jo o ti ai dât reson su il principi. Su la fonde di chel principi o ai tiradis lis mês conclusions.
Dut câs:
1) cui varessial impedît al pape di tabajâ? Jo o vevi capît che la sielte di no lâ a "La Sapienza" e jere stade sô. O no?
La sottoconsideraion provocatorie e je che, probabilmentri, inte societât lì che ti plasares vivi no si pues contestâ il podê. E naturalmentri no esist spazi par comuniscj, ebreos, neris, zingars, ateus, ecc.
Va ben.. alore mi tocjarà fâ la tessare. Ben petade. Ae fin tu mi âs convint.
- 18/1/08 11:27
- ILfurlanist ha detto...
-
Oviamentri, il "celebrâ ZP II" al jere un cjapiel ironic par contâti chel altri fat, e stiçâti a savênt di plui.
- 18/1/08 11:37
- thermonuke ha detto...
-
Luca tu as reson:
nissun j varess impedit al pape di tabaja: cule pulizie schiriade....
Sumo, nol e un omp viert ni tolerant su cierts argoments ma se tu rivis a di che al e LUI che al a rinunciat a tabaja "liberamentri" (parceche le contestazion e rivuardave el invit dal retor) mi par che tu stedis lassant che les tos convinzions e scjavalcjin le to razionalitat.
E e scjavalcjin ben ancje le to inteligjence se tu rivis a dimi che o idealizzi un mont cence spazi par contestazions al pode e par "comuniscj, ebreos, neris, zingars, ateus etc".
No ti doi le sodisfazion di cjapa su le provocazion de tessare ma distess ti visi che un pocje di storie le ai lete....
- 18/1/08 17:05
- Christian Romanini ha detto...
-
pre Roberto Bertossi, che o ringrazii, il bonsignôr di Vençon e vicepresident di Glesie Furlane, mi à mandât une mail cuntune sô riflession su chest post.
Ve chi la mail di pre Roberto:
Bondì, Christian.
La tô riflession mi semee equilibrade e induvinade la osservazion che “al è deventât un câs mediatic li che si à cjalât plui al contor che a la sostance: che si vedi vude voie di creâ la enesime barufe?”, difat in tai gjornâi forescj si cjatin in prime pagjne li scovacis di Napoli, ma sul câs dal pape e de Sapience nancje la stampe bavarêse no fàs scjas.
Une mê impinion? Cui che al à inmaneade cheste robe al à dimostrât di vê une vision “ideologjche” dai rapuarts fra culture e religjon, scienze e fede, societât e glesie, al pont di mostrâsi intolerant. Il pape al varès di restâ content, se a valin ancje par lui lis peraulis dal vanseli: “Puars mai vuâtris, cuanche ducj i omps a disaran ben di vuâtris; difat a fasevin precîs i lôr paris cui profetis fals” (Lc 6, 26).
p. Roberto
- 19/1/08 11:02
- Luca Peresson ha detto...
-
Thermo,
se o stin fevelant de polemiche fra i professors che an firmât la letare al retôr al è un discors, se o stin fevelant de reazion dai students alore il discors al è ideologjic, strumentâl, banâl e no mi interesse.
No mi metarai par sigûr a confondi i plans (Letare di Cini e manifestazion dai students) par il gust de polemiche.
Inmò: se veramentri tu pensis che la presince de polizie e sedi une circostance ecezionâl intes visitis dal pape jo no mi met di sigûr a cirî di sclarîti cemût che al va il mont.
Inmò: se ti displâs vivi intune democrazie dulà che il dirit a manifestâ al è garantît ancje par chei çondars che berghelin "No Pope" no sai ce fâ.
Ma no ti samee curiôr che nissun al feveli dai manifestants ma dal fat di vê "dineât il dirit di peraule e di confront"? E cheste acuse e je direte ai firmataris dal document che, viôt il câs, no an dineât nissun dirit a di nissun ma an dome esercitât il lôr dirit di peraule.
Cuant che pre Bertossi al fevele di "vision ideologjche" al fevele di chei che, come te, sconfondin l'anticlericalisim cul laicisim.
Jo par sigûr o riten che il pape nol varès mai vût di jessi invidât par une lectio magistralis in chê ocasion propit parcè che al è il pape. Ma no vares mai vût (e no ai) nuie in contrari a la presince dal pape intune Universitât. E o soi stuf di tornâ a dî simprit la stesse robe. Par te cheste posizion e je un atac al dirit di paraule e chest al è par il fat che PRC e fâs part dal guvier? Benon Thermo, cuant che jo o ti cjolevi in zîr pe cuistion dai zingârs ecc. tu ti sês stiçât. Almancul chel. Si vôt che tu pensis difarent di chel che tu scrivis. Miôr cussì. Mandi
O ti domandi scuse pal tenôr ma no pe scletece.
P.S. Fate la tessare. Mi displâs par te e par Tuti.
- 19/1/08 15:55


text:
SCOMENCÂTS PAR FURLAN. “Dracula di Abraham Stoker” | Il libri e l’autôr | Il tradutôr
l diari di Jonathan Harker
Bistritz, ai 3 di Mai
Lassade Munic aes 8:35 sot sere, al prin di Mai, o rivavi a Viene la dì dopo a buinore: o varès vût di rivâ aes 6:46 ma il tren al veve une ore di ritart.
Budapest e somee un puest maraveôs, cjalade par un marilamp dal tren
e dal pôc che o ai cjaminât intes sôs viis.
O vevi pôre di slontanâmi masse de stazion stant che o jerin rivâts tart e si veve di ripartî cuntun orari il plui just pussibil.
La mê impression e jere che o stevin bandonant l’Ovest par jentrâ tal Est. Il plui ocidentâl dai splendits puints dal Danubi, che chi al è une vore larc
e font, nus maraveà intal mieç di tradizions plui propriis dal Imperi Turc.
Alore, partîts cuntun orari discret, o rivarin a Klausenburgh viers l’imbrunî. Chi si fermarin a durmî al Hotel Royale. O gustai, o miôr, o cenai un poleç netât e cuinçât cun pevar ros che al jere une vore bon ma al faseve vignî sêt (Visâsi di procurâ la ricete par Mina).
O ai domandât al camarîr e lui al à dit che si clame Paprika Hendl e che, jessint il plat nazionâl, lu varès cjatât ator par ducj i Carpazis.
Achì mi è coventade une vore la mê infarinadure di todesc, pardabon, no sai cemût che o varès fat cence. Vint vût un pôc di timp disponibil cuant che o jeri a Londre o ai visitât il British Museum e fat ricercjis in biblioteche sui libris e lis mapis che a rivuardin la Transilvanie. Mi jere passât tal cjâf che vê une cognossince dal paîs dificilmentri nol varès vût il so pês tal vê a ce fâ cuntun nobil di chel paîs. O ai scuviert che la regjon che o ai nomenât e je tant a est dal paîs, propit sui confins di trê stâts: Transilvanie, Moldavie e Bucovine, tal mieç des Montagnis Carpatichis, une des parts de Europe plui salvadiis e mancul cognossudis. ❚
(Traduzion di Checo Tam)
_______________________
Il libri e l’autôr
Abraham Stoker, cognossût tant che Bram, al è nassût dongje Dublin, tal 1847, e forsit pôcs a san che di piçul al veve pocje salût e che al è stât segretari dal atôr Henry Irving. Al veve une lauree in matematiche e al direzeve il Lyceum Teatri di Londre, ma par scrivi Dracula al à vût studiât par siet agns la culture dai Balcans e la figure di Vlad Tepes Dracul, personaç doprât pal so romanç.
Jessût tal 1897, Dracula al à vût une fame mondiâl e cence confins, che i gjave ancje l’element sorprese. Il romanç, test gotic di gale scrit pe plui part in forme di diari, al met dongje a atmosferis scuris e lancurosis, une discuvierte graduâl de vere identitât dal innomenât Cont, che invezit ducj a cognossin tant che archetip dal vampîr. La storie no je dome di pôre, ma e à une nature romantiche e sociâl, piturant in maniere umane la figure dal forest e cjacarant di un dai temis plui doprâts in leterature: il superament de muart. ❚
_______________________
Il tradutôr
L’ospit che o vin sielt par cheste seconde traduzion di autôr al è un che il San Simon lu à vint tal 2000, cu la racuelte “La maree nere e altris contis”. Checo Tam (Francesco Tami), di Pavie, al è un riferiment pes contis di fantasience e par une origjinalitât tal disvilup des storiis. Autôr di progjets trasversâi tant che “Sense”, parodie in stîl agns ‘50 sul rapiment di aliens, ma fat in Friûl, Checo al à come ultime publicazion “Scûr di lune” (Kappa vu), ma si lu cjate spes su lis pagjinis de riviste La Comugne e su chês web di Contecurte, ostarie che lu viôt so famei e letôr. No strac, al è un dai plui grancj esperts di musiche dark e new wave dai agns Otante, tant di jessi il cjantant di grups tant che i Francis and the Phantoms (Premi Friûl tal 2008) e dai Soglia del Dolore. Si pues scoltâlu ogni sabide di sere su Radio Onde Furlane a Indigo. ❚
✒ par cure di Raffaele Serafini e Dree Venier


text:
Vuê al è martars e al è une altre volte timp di Babêl Europe. La trasmission cuindisinâl dedicade ae produzion musicâl tes lenghis minorizadis dal continent e torne te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) juste vuê, ai 21 di Març, in direte a 11 a buinore, e po ancje doman, miercus ai 22, in repliche a une dopo di misdì.
Stant che e je rivade la Vierte, il program al cjaparà sù une ande aviertane, cun ritmis tirâts, gnovis jessudis discografichis, curiositâts e ricorencis.
Inte mieze ore scjarse a sô disposizion, Babêl Europe al presentarà une altre cerce di Ajëret, il disc gnûf de Peppa Marriti Band, e al proponarà un viaç che nol cjaparà dentri dome la Arberie, ma ancje la Bretagne, lis Asturiis, il Kurdistan e la Arpitanie, cu lis musichis dai Ramoneurs de Menhirs, dai Soncai System, di Silbûs û Tarî e dai Blu L’Azard.
E sarà la ocasion par memoreâ il Newroz, la fieste nazionâl dai curdis che e cole juste tal ecuinozi de Vierte, e par fevelâ di Lou Soun Amìs, il documentari su la musiche popolâr francoprovençâl che al è stât proietât a Turin ai 10 di Març inte suaze dal festival Piemonte Movie.
A tacâ di passant doman, chê stesse trasmission si podarà tornâ a scoltâle in rêt, sul sît internet di Radio Onde Furlane, compagn di chê altris pontadis di Babêl Europe.


text:
Pasolini 1944
Jo no sai ce dî. No ai mai vût le ocasion di vê une murôse furlane e di podê zujâ par furlan i tradizionâi zucs d'amôr che un omp, cuant ch'a i bat il cûr, al puès ancje fâ miôr che lis feminis ma, al mi varès plasût di viodi ce ch'o varès podût inventâ par saltâ fûr dal furlan di mê mâri ch'al éré pluitost un cjargniel ruvit, dûr, schlet e zence masse rôsis torator.
Tal imprín, o volevi sciampâ a di chest gjergo plen di colps di massànc, che cuant ch'al lave ben a restavin pursimpri piçadis o sgrifignadis di cûr. Daspó, o mi soi dite che une mâri, ancje sa fos une putane a reste simpri une mâri e che le sô tenarece a podeve esi platade di cualchi bande.
-Fûr di achi, gobo! A cridave le mâri a Lord byron ch'al ere juste çuet.
Nue, no soi rivât adore a cjatâ cheste tenarece par esprimi i sentiments pí âlts e segrès dal cûr prime che mê mâri e Pasolini a s'inledin a fâsi benedî tar chel âltri mont ma come il Pasolin o disarai:
Fontana di aga dal me paìs. A no è aga pì frescia che tal me paìs. Fontana di rustic amòur.
Impenitent o ignorant, o no ai cjatât nissune âltre maniêre di esprimi ce ch'al mi ven tal cjâf o ce ch'al mi cole tai vôi prime di lâ a finî tal cûr. So vès vût une murôse furlane, forsit a varès podût scrivi une storie plui bièle di cheste chi. Ma cuissà? Sa no é l'ultime storie forsit al é simpri timp par vê ancjemó une murôse. Intant o ai fat chest cuâdri. Lu darai a chel miedi ch'al cure i mâi di cûr. Lui no lu sà ancjemó ma le sô ignorance a si limite lí e le mê voe no finís mai di tornâ a scomençâ.


text:
Sydney
Sydney e je la capitâl dal stât Gnûf Gales dal Sud, logade tal sud-est australian e ancje la citât plui grande e vecje dal paîs (e je stade fondade intal 1788).
Tra i siei edificis famôs al è la Opare di Sydney pal so disen spetacolâr. Cuntune popolazion de aree metropolitane di cirche 4,9 milions di abitants (2015), di cui uns 146.297 inte citât vere e propie (cognossude come la City of Sydney), la metropoli d Sydney e je la plui grande dai doi principâi nuclis finanziaris, di traspuart, dal cumierç e de culture de Australie (la seconde e je Melbourne).
Sydney e je une destinazion turistiche une vore cognossude ator pal mont, e a voltis e ven considerade une des citâts plui bielis e cu la miôr cualitât de vite, graziis al puart, ae sô impressionant cueste o ae culture cosmopolite. A livel mondiâl e je deventade impuartante soredut par vie de organizazion dai Zûcs Olimpics Estîfs 2000. A Sydney e vignarà ancje organizade la Zornade mondiâl de zoventût 2008. Il non de citât si pronuncie /ˈsɪd.niː/.


text:
Vuê e je la Zornade internazionâl de lenghe mari.
La ricorence, proclamade de bande de Conference Gjenerâl de UNESCO ae fin dal 1999, e à chê di promovi il valôr de diversitât linguistiche e soredut il dirit di imparâ e di doprâ la lenghe proprie.
La rilevance de dimension dai dirits linguistics in cheste iniziative e salte fûr a clâr inte date sielzude de UNESCO, stant che ai 21 di Fevrâr al cole l’inovâl di une grande manifestazion fate tal 1952 dai students de Universitât di Dhaka a pro dal ricognossiment de lenghe bengalese (‘bangla’) tant che lenghe uficiâl.
Tra lis altris, in chê dì diviers manifestants a forin copâts de bande des fuarcis di polizie dal Pakistan, che in chê volte al cjapave dentri ancje il Bangladesh, deventât indipendent dome tal 1971.
Il teme specific de Zornade di chest an al ven sclarît dal sproc «Inclusive Education through and with Languages – Languages Matter» (La educazion inclusive cu lis lenghis e in graciis des lenghis – Lis lenghis a valin). L’argoment al è di une atualitât mostre, in particolâr chi di nô e tes scuelis inmaladis di friulanofobie e «monalinguismo».
Su chest cantin, o regjistrin cuntune cierte sodisfazion – stant che tal nestri piçul i vevin domandât ancje nô al guvier regjonâl che al disès alc – la cjolte di posizion de assessore regjonâl Panariti, daûr des sôs declarazions fatis ae Vita Cattolica.
O speravin che e fasès sintî la sô vôs za prime, ma – cemût che si dîs – alc al è alc… e nol è mai masse tart… cu la sperance che dopo des peraulis a rivin ancje i fats.
Une biele notizie che e tocje lis scuelis dal Friûl, la lenghe furlane e plui in gjenerâl lis lenghis che si doprin in cheste part dal mont e je la scree de Lavagne Plurilengâl, rêt di istituzions culturâls e scolastichis di chenti che si dan adun cun chê di promovi il plurilinguisim e la tutele de lienghe furlane cuntune vision multiculturâl e europeane.
Dutis lis informazions in cont di chest progjet si cjatin alì dal sît istituzionâl e su Facebook.
In Friûl e inaltrò: Buine Zornade internazionâl de lenghe mari! A dutis e a ducj!


text:
E un altri toc di famee, un altri toc di storie di migrazion al va. E je muarte Taresine, la viele gnagne Taresine, di une vite in France, partide fantate e mai tornade. Muarte in chel biel paîs dal Sud de France, intratant che lis sôs dôs sûrs restadis (o tornadis) in Friûl a cirivin, daspò tancj agns, di lâ a saludâle pe ultime volte. E à sierade une vite no facile, cun tancj dolôrs e tantis pierditis, di chê de tiere a chê dal om, san e furlan, muart zovin in chê maladete migrazion. Ma une vite frontade cun gust e gjonde di vivi, cun fuarce, serenitât e caratar. Le ai viodude tantis voltis, di canai, colte che e veve ancjemò la fuarce di passâ pal Friûl par cualchi dì, e une uniche volte a cjase sô in France, la prime volte che ai viodude la migrazion furlane di une volte di persone, in lûc. Ti saludi, gnagne Taresine, che Diu ti cjoli cun se e ti regali la vite eterne che tu mertis.
Montag, 20. April 2009
Cungjò, gnagne Taresine
Eingestellt von Luche um Montag, April 20, 2009 0 Kommentare
Labels: corot, France, Furlans pal mont, gnagne, migrazion, muart
Donnerstag, 2. April 2009
Furlans di Baviere e Stirie
Salacôr o ai vude reson di clamâ cussì chest blog... se fin cumò o jeri intune Gjermanie, cumò o sarai dividût jenfri dôs tieris di lenghe todescje, la Baviere e la Stirie... un gnûf lavôr, une gnove citât, gnovis esperiencis di lenghis e culturis. E chi, a Graz, capitâl de verde Stirie, o ai za, salacôr par câs, viodudis lis primis olmis di furlans pal mont... il Palaç Attems (viôt ancje chi), maraveôs esempli di architeture signorîl, de famee Attems, che no crôt al coventi dî di indulà che e divignive... un toc di Friûl ancje chi, par sintîsi a cjase...
Eingestellt von Luche um Donnerstag, April 02, 2009 2 Kommentare
Labels: Attems, Furlans pal mont, Graz, Stirie


text:
L’archivi storic comunâl al cjape dentri i ats che a van dal an 1940, an di istituzion dal Comun, al 1975. Il lavôr par tornâ a ordenâlu e par inventariâlu al è stât fat vie pal 2012 dai archiviscj professioniscj de cooperative Elba in cunvigne cu la Sorintendence archivistiche dal Friûl – Vignesie Julie. La documentazion, depositade vie pai ultins agns intai locâi dal ex teatri, e jere avonde ben tignude, dut câs no jere mai stade inventariade e metude in ordin. Lis ativitâts archivistichis a àn cjapât dentri, in plui de sezion storiche dal archivi, ancje chei fonts che a jerin di interès pes finalitâts dal progjet. A son stâts cussì inventariâts e digjitalizâts lis schedis su lis architeturis storichis che a son intal Comun dal Tor e i fassicui sui controi ambientâi fats jenfri il 1940 e il 2005 e, par finî, a son stâts inventariâts ancje 445 dissens vignûts fûr dai ex archivis de SAICI-SNIA Viscosa.
A son stâts po metûts jù i inventaris di chescj fonts: